
الجزء 1
صحت رزان نص الليل تصرخ وتبكي وتنادي : عبير عبير الحقيني واااااي انا عايزه اموت واااي ي امي الحقيني
عبير جات جاريه من غرفتا مخلوعه ودخلت غرفه رزان : مالك خير ،،في شنو ؟ حاسه بي شنو ؟ رزان : واااي مغص شديد ،،شوفي لي مسكن ح امووووت انا ،،،عبير : لا مسكن شنو لازم نمشي الحوادث ،، وعاينت للسرير حقها وصرخت دا شنو الدم دا ؟ عندك نزيف انتي؟ دمك كله اتصفي
رزان مخلوعه : لا لا حوادث شنو ؟ انتي مجنونه ؟ م توديني اي حته شوفي لي مسكن بس
حاجه مني جات ماشه تقع وتقوم لحدي م وصلت غرفه رزان وقالت : رزان رزان في شنو ؟ مالك ي بت حشاي ،،زول يرد لي مالك؟ ،،عبير مسكت حاجه مني وقعدتا في الكنبه وهي بتقول : اطمني مغص شديد وانا اديتا حقنه مسكنه وح تصحي كويسه امشي ارتاحي انتي في غرفتك وانا بقعد معاها يلا اوديك مني : لا ي بتي م بقدر انوم خليني جنبها صاح م شايفاها لكن حاسه بيها الله يرضي عليك خليني عبير خلاص بي راحتك ي ماما مني ،،رزان نامت طوالي بعد الحقنه وبعد عبير غيرت ليها هدوما لكن احتارت النزيف دا جاها من شنو ؟ رزان مطمنه وعاديه وقالت ليها النزيف بقل بعد فتره وفعلا بعد شويه قل تلفونا ضرب وردت عبير : اهلين امجد اخبارك شنو ؟
امجد : خير ي عبير المصحيك لحدي اسي شنو ؟ ورزان وين ؟ م يكون حصل ليها حاجه انا من قبيل مقلق م جاني نوم وم مرتاح حاسه انو في حاجه حاصله ليكم عشان كدا ضربت في الوقت المتأخر دا ،،
عبير : مافي حاجه كنت مفسفسه من تلفون رزان مرتك وانت ضربت يعني اصلو الزول م يحب بي تلفونكم دا ؟ بعدين شنو قِلًبُكً الرهيف دا الواحد لو م قدر الغربه مافي داعي يغترب امجد : ي بت انتي لسه نقتك الكتيره دي م خليتيها اديني مرتي ي زوله مشتاق ليها وعايز اسمع صوتا عبير : مرتك نايمه بكره ح تضرب ليك ان شاء الله يلا اقطع وشك
صحت رزان الصباح ولسه المغص معاها وحاولت تقوم راسا لفي وقعدت في محلها وضربت تلفون لي عبير جات بسرعه ومعاها كوكي ،، عبير : اصبحتي كيف من المغص ؟ رزان ووشها شاحب وواضح عليها الاعياء : تمام احسن من امس كوكي جا جاري عليها وطلع فيها وهو فرحان ومشتاق لكن نهرتو في غضب : ي ولد ضربتني في بطني يضربك البلا براي م ناقصه امشي كدا من قدامي بعدين موش الف مره قالو ليك الجري ممنوع ولا نكتبا ليك في يدك عشان م تنساها 😡😡😡 كوكي جري من قدام امه بعد الكلام القاسي القالتو ليه 😭😭 عبير جرت وراه وطيبت خاطره وادتو اللبن وخلتو مع حبوبتو ورجعت لي رزان وقالت ليها : حراام عليك بتتعاملي مع كوكي دا بقسوه شديده 😔 ساعات بحس انك بتكرهيه 😩 الولد مريض بالقلب ومحتاج ليك ،،انتي امه التانيه وم بعرف ليهو ام غيرك ،،ساعات بتساءل اذا انا او ماما مني م موجودين الولد دا كان ح يكون عايش كيف؟ ممكن يقعد من الصباح لحدي المساء بدون اكل او يكون مع اولاد الجيران ديل اصلا بقي يقضي معظم اليوم عندهم رغم تحذيري ليك ،،الناس بقت م مضمونه واكيد سمعتي عن جرايم اغتصاب الاطفال 😠😠😠 رزان : اوووووف كل مره نفس المحاضره بعدين كوكي دا ود اختك برضو يعني 😒 عبير : ايوه ود اختي الله يرحما لكن امجد اختارك انتي عشان تكوني بديل امه وحتي كوكي للحظه دي م عارف انك م امه لانو المسكين امه اتوفت في العمليه قبل حتي م تشوفو ولا تضمه ليها وبعد عرسك امجد كوكي بقي في رقبتك ومسئوله منو قدام ربنا والناس رزان : ياخ انا 4 سنه اشيل واربي وشغاله ممرضه زهجت زاتو من البيت دا ،،الكل عايز رعايه وانا ،،انا البرعاني منو ؟ و
قطعت كلاما بعد جاها اتصال من امجد وردت : اهلين اخبارك
امجد : مشتاق ليك حبيبتي انا وخايف عليك طمنيني انتي كويسه 🙂🐽򠩂🙂 رزان بي دلال : ااي بس مشتاق مشتاق وقاعد قبلك ولا علي بالك ،المهم جاي بتين ؟ حجزتا ؟ امجد : والله ي رزه م عارف اقول ليك شنو ؟ الكفيل رفض يديني اجازه 😒 واذا نزلت السودان حقوقي بتضيع كلها ،،معليش الا السنه الجايه اعذريني عارفك ح تزعلي لكن انا مشتاق ليك اكتر منك ،، رزان سكتت مسافه وقالت في ضيق : ياخ انا دي خليني 😒 امك وولدك ديل موش ربنا بسألك منهم الاتنين عيانين والدنيا م معروفه 😔 امجد : ربنا يديهم طوله العمر ان شاء الله عارف عصرت عليك لكن انا بشتغل ليل نهار عشان اعيشكم احلي عيشه واعالج امي وولدي سكت مسافه وقال : وعايز لي بنوته حلـِۈۋوھّ كدا تشبهك احبها زي م بموت في امها حبيبه قلبي ❤ رزه العسل المكسراني من عمرها 14 سنه 😍 رزان في مياعه : ايوه عشان كدا مشيت عرست اختي الكبيره ام كوكي 😔 امجد : تاني ي روحي السيره دي ؟ اعمل شنو امك رفضت اتزوجك انتي واخلي تسابيح اختك الكبيره وقالت اذا م اتزوجت تسابيح مستحيل تتزوج رزان ودا للاسف قانون العايله ،،واراد الله انك تكوني بعداك زوجتي 😅 بعدين اختك اتوفت ياخ ادعي ليها بالرحمه ،
💚💚💚💚💚💚
رزان قفلت منو وعيونا مليانه دموع وتتحسس في بطنها وتقول في سرها البنوته ماتت نزلتها كتلتها انا مجرمه ،،انت السبب ي امجد 😩 هجرك لي بالسنين هو الخلاني ابيع نفسي للش
يطان واتبع شهواتي واكتل ثمره فؤادي ،،ربنا ينتقم منك ي عبد المنعم انتي الجريتني لي طريق الضلال 😩😩 انتبهت رزان لقت نفسها بتتكلم بي صوت مسموع وفي خوف عاينت جهة الباب ولقت
الجزء 2
انتبهت لي نفسها بتتكلم بصوت مسموع ولمن عاينت لي الباب لقت عبير واقفه ومعاها كوكي ومصدومه من الكلام السمعتو ورزان مخلوعه وم عرفت تقول شنو ولا تعمل شنو ،، كوكي جري لي رزان لمن قرب منها وقف وخاف وقال ليها : ماما ح تضربيني ؟ رزان : مسكتو وضمتو عليها وباستو وقالت : لا لا ي عمري م بضربك انت حبيبي بعدين انا لمن اشاكلك عشان م تمرض لازم نسمع كلام الدكتور عشان م تتعب يلا حبيبي انزل لي ماما مني عشان عندي موضوع مع خالتك
عبير انتظرت كوكي طلع وبعدين بقت تعاين لي رزان بطريقه مريبه وقالت : انتي كنتي حامل ؟ ولا الكلام السمعتو دا شنو ؟ عاوزه توضيح سريع لو سمحتي رزان دنقرت راسا وم قدرت تقول حاجه وبعد كررت ليها عبير الكلام تاني جاوبت في صوت حزين : ايوه كنت حامل بس والله غصبا عني حصل و
قاطعتا عبير وهي غضبانه شديد : كيف غصبا عنك يعني اتعرضتي لاغتصاب ولا شنو ؟ رزان : لا
عبير : طيب كيف حصل الموضوع دا ؟ ومن منو ؟ رزان : يوم جيتك في الشغل وانتي طلعت تجيبي لي بارد اتعرف علي مديرك عبد المنعم وشلنا ارقام بعض وبقينا نتواصل وحصل الحصل عبير : السافل الحقير عديم الشرف كل دا وانا علي عماي م عارفه اي حاجه ،،اها وكنتو بتتلاقو وين ؟
قبل م رزان ترد جا كوكي وقال لي عبير ماما مني بتناديك ونزلت ورزان واصلت بكي ورفضت تاكل ولا تشرب اي حاجه وبعد شويه تلفونا ضرب وردت وكانت امينه صحبتا وبعد عرفت انها عيانه قررت تجيها في البيت وارتاحت رزان للفكره وانتظرتا وكمان ضربت لي لمياء وآيات وفي اقل من 3 ساعات كانو التلاته معاها وخففو عنها وآيات قالت الا يجيبو ليها الشيشه ورزان حاولت تقوم راسا تاني لفي وقربت تقع الا امينه مسكتا ووصلتا السرير وقالت ليها : خير رزان مالك ؟ جسمك هابط خالص ،، رزان : م عارفه يظهر دمي ضعيف الا اضرب لي عبير تجيب لي مقويات لمياء : منعم خبرو شنو ؟ رزان : م تجيبي لي سيرتو عليك الله ،، آيات : هههه اسي حدك تبقي كويسه تجري ليهو رزان : جذبني بي حبو المزيف وملك قلبي وجراني للرزيله واذا مت كلبه وماتت ولا بشيل علي الفاتحه حتي امينه : طيب الجابرك شنو ؟ توسخي نفسك وترتكبي جرم زي دا وتخسري نفسك وتغضبي ربك وتخوني زوجك المتغرب عشانك طول اليوم واقف علي حيله وغريب ديار عشان يقدر يوفر ليك طلباتك خافي الله ياخ رزان : مشكلتي بريدك شديد عشان كدا بسمح ليك تسمعيني الموشح دا كل مره لمياء : هووي ي رزان دي المره الكم تجهضي الحاجه دي فيها خطر علي حياتك وبعدين انتي ي داب عمرك 23 سنه وم ولدتي لسه انا خايفه التحاميل البتستعمليها دي تقوم تعمل ليك عقم وتندمي بعدين وبكون فات الاوآن وكت م قادره تخلي الزول اعملي حسابك ،،انتي اختي وعايزه مصلحتك
جات فرونكا شايله الشيشه والجمرات وولعت ليهم الشيشه وطلعت وبقو يتبادلو فيها ويتونسو ويضحكو ويشربو في القهوه وامينه قالت : البت الاسمها ريان دي خاتاني في راسا عشان واحد كان عايز يعرسا ولمن شافني خلاها وجا طلبني من ابوي عدم الحنه والدخان دا جايب لي بلاوي قلت ليه بي قلبي يوسف لو سمعك الا يضبحك دا جعلي غيور لعب م بنفع معاه ،، يلا من اللحظه ديك حاسه بيها شايله لي حقد جواها شديد ،
رزان : طيب م يرجع يعرسا بعد لقاك متزوجه اجي امينه : قال ليها انتي تاني م بتلزميني بعد شفتا امينه
آيات : اعملي حسابك من البت دي ممكن تدمر حياتك عادي
امينه : والله دا الخايفه منو انا ربنا يكفينا شرها دي ياخ
جات عبير من الشغل بدري غير العاده ووشها متغير ولقت صحبات رزان سلمت عليهم ومشت تغير عشان تجي تقعد وتتونس معاهم
💚💚💚💚
حاجه مني : البنات ديل كل مره يمشو بدون غدا عليك ي عبير م تخليهم يمشو الا بعد الغدا الله يرضي عليك ي بتي 😅😅 عبير باستا في راسا وقالت : حااضر ي مزه حاجه مني : هههههه الله يجازيك ي عبير مزه شنو نحن خلاص كبرنا وكبرت احزانا 😅 عبير باستا تاني وقالت : معقوووله ياخ انتي عسل واصل الجمال الطبيعي بكره تعملي عمليه العيون وتشوفي وشك الجميل دا بالمرايه وتصدقيني 😍 حاجه مني : هههه قبل م انسي ي مجنونه قطرتي خلصت بعد الضيوف يمشو جيبيها لي رزان الليله عيانه المسكينه 😔😔😔 عبير : من عيوني ❤ حاجه مني : مالو صوتك في حاجه مضايقاك ي نور عيوني ؟ عبير حاولت تخفي ضيقا : لا ي امي مافي حاجه اطمني
جرس الباب رن ومشت عبير تفتح وكان شاب في بدايه الثلاثين وجيه وباين عليه الوقار والنضاره شكلو جايي من بره جديد ،، بعد سلم قال عايز امينه وطلبت منو عبير ينتظر في الهول لحدي م تطلع شقه رزان فوق وتناديها لكن اصر يمشي معاها وجنب الباب وقف ودخلت عبير وكلمت امينه واستغربت وقالت : راجل ؟ وعايزني انا ؟ دا منو ؟
الجزء 3
الشاب جا داخل ولقي الكل ماخد راحتو خالص وامينه ماسكه الشيشه في يدها وبتشرب ولمن عاينت اتشرقت وبقت تكح شديد قربت تموت ورزان تضرب فيها في ضهرا وقالت للشاب : هيي دا شنو ؟ بيت ابوك دا ولا شنو ؟ داخل كدا وفارد جناحك البيوت ليها حرمتا وعايز شنو من امينه امينه وقفت علي حيلا والدم جمد في عروقا وحست انو راسا بقي يلف وبقت تتمتم : ي يو يوسف ؟ جيت بتين ؟ وعرفتا محلي كيف ؟ يوسف زوجها وشو لمن محمر من الغضب وقال وهو جاريها من يدها : جيت ؟ ياريتني لو م جيت يعني الكلام القالو لي في التلفون كلو صاح امشي قدامي ،،حسابي معاك عسير يلا قدامي قبل م اتهور وارتكب جنايه
طلع وقفل الباب وراه شديد والصمت عم المكان ،،وبعد مسافه لمياء قالت : يوسف جا فجأة بي سبب التلفون الضربوه ليه موش سامعين اكيد دي ريان الحاقده عايزه تخرب بيتا ،، آيات : ي زوله هيي اصلو لقانا بنعمل في شنو ؟ معانا رجال ؟ م كلنا نسوان بس عليهو راجل مسيخ وقبيح رزان قالت ليها : مسيخ معليش لكن قبيح م اظن حلات الدنيا عليهو وجيه وزي العسل عبير : سبحان الله الناس في شنو وانتي في وجاهة الراجل ،، لمياء : كونو لقاها بتشرب شيشه دا براه سبب ممكن يطلقا عشانو ،،اصلكم م بتعرفو يوسف جعلي صعب وغيور وبعتبر التصرف دا جرم كبير والعاقبه حقتو ح تكون كبيره رغم حبو الشديد ليها لكن في المواقف الزي دي بتغابي فيها العرفه
رزان : ي لطيف لو فعلا زي م بتقولي يبقي امينه في مشكله حقيقية لازم نمشي ونشوف الحاصل عليها شنو ؟ ولا شنو ي بنات ؟ كلهم : اوك ماف مشكله ،، رزان : خلاص بكره نمشي بعد الفطور كلنا
بعد الغدا طلعو من بيت رزان وعبير زعلانه من رزان م بتتكلم معاها خالص وحتي باقي الحكايه م سألتا منها وطبعا خلت الشغل مع عبد المنعم بعد عرفت علاقته المشبوهة بي رزان ووصت لي شغل في كم محل ،،، رزان بقت كويسه شديد واول م عبد المنعم ضرب ليها مشت تلاقيه وبعد وصلو الشقه قال ليها : اتخلصتي من البيبي ؟ رزان وشها عمل الوان بعد لاحظت برود اعصابو وكأن الجنين النزل دا م حته منو كل همه بس يديها قروش عشان تسقط الطفل اما يحصل ليها شنو ؟ م مهم تموت ولا تحيي برضو م مهم ،،حست انها كرهتو حتي لمن كانت معاه في الفراش كرهها ليهو كان اكبر من اي احساس وكانت بس عايزه تتخارج وتمشي البيت وهو لاحظ وقال ليها : مالك متضايقه يعني دي اول مره تنزلي بيبي م عادي جدا دا بحصل معانا وبتعدي علي خير ،، رزان كلامو ضايقا اكتر واتفجرت فيه : بتحب بتك من رانيا؟ طبعا بتحبها لكن الابرياء ضحايانا انا وانت ضميرك م بأنبك لمن تساعدي نتخلص منهم منعم : انتي عايزه شنو اسي ؟ ننهي علاقتنا ؟ جدا ماف مشكله زي م تحبي امسحي رقمي وانسيني تمام كدا يلا امشي بعد دا عشان المدام وديتا هي والاولاد اسكريم دريم وقلت ليهم عندي شغل واسي بكونو قلقو
رزان لبست هدوما وحست بي ذل وقذاره واهانه وطلعت وهي بتقول ليه : اذا المدام عاجباك وبهمك زعلا م كان تخونا
💚💚💚
رجعت البيت واعصابا متوتره شديد وطلعت شقتا طوالي وطلبت من فرونكا تجهز ليها الشيشه وبقت تشرب لحدي م تعبت ورقدت نامت طوالي وم صحت الا الصباح بصوت كوكي ملبسنو ماشي الروضه عبير سجلت ليه براعم وقالت ليها : قبلو ؟ عبير : ايوه ان شاء المره يستمر بعدين احسن الروضه من يقعد طول اليوم في بيوت الناس انا خايفه عليه الولد دا امانه 😒 رزان : طيب الله معاك
❤❤❤❤❤❤
امينه نايمه في السرير ويوسف جا قعد جنبها وبقي يتأمل وشها الملائكي الفاتن وهمس في اذنها : نحن ليي بقينا كدا ؟ لييي قاعد جنبك وم قادر اضمك علي 💔 مشتهي اكون معاك وم قادر اصلك ، امينه فتحت عيونا برااحه وقالت : بحبك 💔 وبموت فيك 💔 ومالي علي حياتي كلها سنه كامله عدت كنت بحسب الدقايق والثواني عشان القاك واعيش معاك اروع ايام حياتي واعيش في جنه والروح ترد فيني من جديد 💔 بحس بي فراغ كبير وانت غايب عني وصحباتي بحسو بي لانهم عايشين نفس الاحساس 😰 وانا بشكرك جدا لانك م احرجتني قدام صحباتي 😍 يوسف ضماها عليه شديد وبقي يداعب في خصلات شعرها وقال في همس : واحشاني شديد 💔 وفاقدك ي روحي وفاقد كل تفاصيلك حتي ريحه شعرك بحبك ي عمري وم لي غيرك حياة 💔💔💔 امينه في دلع : م تسافر وتسيبني هنا بموت في بعدك 😔 يوسف : انا محضر ليك مفآجأة تمام اجهزي الساعه 9 مساء تكوني جاهزه اضرب ليك بوري تنزلي تجيني بره 😍😍😍
💚💚💚💚💚💚
💚💚💚💚💚💚
حاجه مني : عبير دي انتي ؟ كوكي جا جاري وحضن ماما مني وعبير قالت : السلام عليكم
حاجه مني : اهلا ي بتي اها الحصل شنو ؟
عبير : بعد تعب حتي رضو يمسكو 😔😔
حاجه مني : لييي في شنو ؟ كوكي دا زي النسمه عمل شنو ؟
عبير : والله ي امي هم شايفين عكس كدا 😏
حاجه مني : كيف ي بت الكلام دا !!!
عبير : يعني زي النسمه البتقوليها دي هم شايفينها زلزال 😅😅
ضرب الروضه كلها وقالو المره الجايه ح يكون فصل 😒😒😒😒
حاجه مني : ي بت انتي بتتكلمي عن كوكي دا ولد امجد ؟
عبير : هههههههه اااي كامل امجد كامل الشهير بي كوكي 🤣
❤❤❤❤❤❤
❤❤❤❤❤
❤
يوسف خلاص افتح لي عيوني فك الرباط وجعوني 😔 ياخ ،، يوسف فك الشريط من وش امينه وقفل الباب وولع الانوار وامينه بقت تصرخ من الفرحه وتجري هنا وهناك وقالت : الشقه القضينا فيها شهر العسل وااااو وزهور وشموع وقلوب باللون الاحمر ❤ وجرت حضنته وهي بتقول : بموت في رومانسيتك حبيبي ❤
الجزء 4
عبير طلعت من الصباح تفتش شغل وقدمت اوراقا في كم محل وبعدها مشت الروضه تشوف كوكي وتجيبو معاها لانو نهايه الدوام جات ،،اول م وصلت سمعت اصوات وضجه شديده ودقت الباب ودخلت بعد سمحو ليها ولقت كوكي في المكتب المديره بتتكلم معاه واول م شافتا قالت : جيتي في وكتك ي عبير اتفضلي ،،سلمت عليها وقعدت وواصلت : بعتذر منك شديد كامل دا م بنفع معانا هنا اولا ضرب الاطفال والكل خايف منو حتي في اطفال الليله م جو عشان ود اختك واخر شي عض المعلمه اماني في يدها وان شاء الله الليله تجي عشان تشوفي بعينك الحصل ليها معليش كدا بطفش لي الاطفال ومافي زول بجيب ولده عندنا ،، عبير متمحنه بتسمع في كلام المديره وبين مصدقه ومكذبه لحدي م جات المعلمه اماني داخله ويدها ملفوفه بي شاش وكمان عاملين ليها علاقه في رقبتا ومنظرها ي حراام يحنن عبير اعتذرت ليها وشالت اوراق كوكي وطلعت وفي الشارع سألتو : كوكي كدا حلو يعني يفصلوك من خمسه رياض بسبب العنف ،، اسي انا اوديك وين تاني ،، وبعدين انت ليي بتعمل كدا في شنو ؟ في حاجه هناك مضايقاك احكي لي كوكي : ايوه الدبدوب الفي الحيطه صاري لي وشو عبير : ههههههههه الدبدوب المرسوم في الحيطه ؟ حسبي الله
رزان عملت القهوه ومشت قعدت مع خالتا مني وبقت تتونس معاها وعملت ليها القطره واستأذنت منها ماشه شقتا فوق ومني نامت اصلا متعوده تنوم زي المواعيد دي ،،
امجد صحي من النوم مخلوع بعد سمع اصوات عاليه من شقة صحبه زين الدين الجنبهم وبعدها جاه اتصال منو ،، وقام بسرعه وهو بلبس في هدومو رد علي التلفون ،، زين اهلين اخبارك خير ان شاء الله زين : اقفل سريع وتعال لي في شقتي عليك الله ،، امجد بسرعه مشي وشال المفتاح معاه وطيران علي شقه زين وضغط الجرس وجا زين فتح ليه ولقي الاجواء ملغمة جدا ايمان تبكي ومستفه شنطتا وملبسه بتها وولدها وقاعده في الهول واول م شافت امجد زادت في البكي وقالت : اسمعني ي امجد زين يطلقني وم عايزه منو اي حاجه اولادي بربيهم ابوي وممكن يربي 100 غيرهم
زين : يربيهم ابوك لييي ابوهم ميت ولا م راجل احترمي نفسك واتكلمي كويس امجد : ي جماعه م صاح كدا لحظه لحظه بس ،، ساق الاولاد ووداهم شقته وشغل ليهم فيلم كرتون واداهم شكولاته ورجع بيت ناس زين الدين وهناك ايمان قالت : حياتي مع زين انتهت وعايزه اسافر السودان وم عندي غير الكلام دا ،،زين الدين طلع ودور عربيته وم معروف مشي وين ،، وامجد استغل الفرصه وبقي يتكلم مع ايمان واخر شي قال ليها : السبب المخليك طالبه الطلاق شنو ؟ بصراحه كل القلتيهو م اقنعني حاسي انو في سبب خفي اذا حابه تحكي كلي آذان صاغيه ،، سكتت مسافه وقالت : زين بقي همه كلو الشغل وجمع القروش يطلع 6 صباحا ويرجع 10 يتعشي وينوم وحتي الجمعه كمان شغال حتي اولاده مشتهين يقعدو معاه خمسه سنه بالطريقه دي انا مليت 😭😭😭 كرهت حياتي انا شبابي ضاع حاسه عمري بدل 20 سنه بقي 80 سنه انا مدمره عايشه فراغ قاتل ،، امجد : طيب عشان خاطر الاولاد اديني فرصه وانا بعالج الموضوع ،، الشي العايزو منك مشي الموضوع وكل شي ببقي تمام وزين بحبك وغيرك انتي واولادو م عندو حاجه ،، ايمان : هو لاقي وحده زيي صغيره وجميله والكل بتمني اعاين ليهو بس 😔 لكن عشان خاطرك بس بقعد معاه ولو سمحت عايزه رقم تلفونك عايزاك في موضوع مهم 😌😌 امجد ارتبك بعد ايمان قربت منو شديد بحجه تعمل مسكول من تلفونو لي تلفونا وامجد اتخارج بسرعه ومشي شقته ولقي الاولاد بلعبو بعد خلص الفيلم وساقم وداهم لي شقتهم ورجع من الباب لانو شاف ايمان لابسه فستان قصير شديد قصدت تفتح بيهو الباب ☺☺☺ وامجد وصل البيت ولقي صحبه الساكن معاه في الشقة جا وسلم عليهو وسألو : ي زول مالك لونك مخطوف م تكون تلبت لي مره عمو زين 😅 امجد : استغفر الله انا بتاع الحاجات دي ي اسلام ، الاولاد كانو هنا ومشيت وديتم وجيت
اسلام : والله هي عسل شديد ومكمله الحلاوه وانا اذا لقيت فيها فرصه م بقصر 😌😌
فجأة تلفون امجد ضرب وكان اسلام قريب منو وعاين للاسم وقال : ايمان ايمان ماقلته مابتاع الحاجات دي ي مان ،، امجد ارتبك ومسك منو التلفون ورد : ي هَــْـِْـْْـِلاّ
* اهلين كيف اخبارك عامله محشي وقلت اعزمك تجي تتغدا معانا وعلي فكره زين طلب مني اكلمك واذا م راضي بي عزومتي انا ممكن اديك زين ،،
* لا لا م بحتاج لكن انا مواعد اسلام نطلع ناكل بره معليش 😅
* طيب المشكله وين جيب صحبك وتعال في انتظاركم ☺☺ وقفلت الخط وبقي امام الامر الواقع ،،
رزان بقت مكتئبه شديد وطول اليوم تشرب في الشيشه والقهوه وعايشه علي كدا وحاجه مني وعبير ملاحظين وم عارفين يعملو ليها شنو 🠾񕄔 ويوم جاها اتصال من رقم غريب وردت وكان من منعم وطلب يلاقيها في شقته وبسرعه البرق لبست ومشت ليهو وبعد قضو وقت طويل في الشقه جرس الباب رن ومنعم اتلخبط جدا ولبس بسرعه وماشي يشوف دا منو سمع صوت الباب بفتح يظهر انو الزول الجاي معاه مفتاح واتسمر منعم في حتتو بعد شاف ،،،
الجزء 5
منعم وقف يعاين لي رانيا مرتو وهو منهار ومدمر تمام ودنقر راسو ورانيا تفت ليهو في وشه و دخلت الغرفه ولقت رزان قاعده في السرير وبتبكي وصرخت في وشها وقالت : بتخوني عشان وحده رخيسه وعاهره زي دي اكيد واحده من الشارع جايبك يقضي معاك وقت عشان مرتو عندها ظروف
ولا انتي زبونه دايمه ؟ قومي والله لو م ربنا امر بالستر ولو فضحتك بفضح السافل دا معاك وللاسف هو ابو اولادي الا افرج فيك خلق الله قومي غوري من هنا والفاشل صحبك دا م بلزمني تاني يعني ممكن تتطلقي وتعرسيهو عادي عشان انا مستحيل اعيش مع واحد زاني حقير بمارس الرزيله في بيتي
شالت رزان شنطتا وطلعت وهي م مصدقه انها تطلع سالمه من بيت منعم بعد الفضيحه الحصلت وجري علي البيت ومشت الحمام وهي بتبكي وبعدها اتوضت ومشت صلت وبقت تدعي ربنا يغفر ليها ذنوبا وعدت اليوم كله في المصلايه تدعي وتصلي وتسبح لحدي م الليل جا ونادوها للعشاء رفضت ولسه بتصلي وتبكي لحدي م جاها اتصال من امجد وكانت مكالمه فيديو واول م شافت صورتو اتفجرت في البكي وم قدرت تقول ولا كلمه وامجد قلق عليها شديد وقال ليها : مالك ي عمري انا عارف دا كلو عشان انا بعيد لكن خلاص هانت عليك الله م توجعي قَلبـ ♡ ــيے اكتر من كدا
امي قالت لي بقيتي م بتاكلي كمان احكي لي حبيبه قلبي في شنو ؟ رزان سكتت حبه وقالت : محتاجه ليك
عمري م حسيت اني فاقداك زي اسي اذا م جيت انا بضيع اكتر مما انا ضايعه
امجد استغرب وقال : تقصدي شنو ي روحي فضفضي لي انا امجد حبيبك وود خالتك احكي لي كدا خوفتيني عليك
رزان : كل البقولو ليك م تتأخر علي انا بحبك وبتمني انو يجي يوم وتسامحني وتقدر وضعي امجد : حبيبتي انا بالطريقه دي ح تخلي بالي مشغول عليك ي رزه موش عارفه اني بموت فيك وبعشقك ومافي مره في الدنيا دي بتملا عيني غيرك ي مناي ،،اوعدك كلها كم شهر واكون معاك خليك قويه انا هنا عشانك ،، كل همي م اخليك محتاجه حاجه اوعديني انك تتحملي وم تضعفي رزان : حاضر بتحمل امجد : ايوه دي حبيبتي رزه ي دوووب رجعت لي يلا حبيبتي ح اقفل عشان شغال بكره من الصباح بديك تلفون قفلت التلفون وهي بتبكي وتقول : حبيبتك ماتت خلاص لوث نفسها ودنست شرفك وم راعت لي غربتك وشقاك وحرمانك عشان توفر ليها حياة كريمه غفرانك ياارحم الراحمين لكن هل ربنا بقبل توبتي انا غرقانه في الذنوب يارب م لي غيرك ارحمني برحمتك الواسعه
ارتاحت بعد استتغفرت وقرت القرءآن ومكالمه امجد ونامت علي طول حتي النور نست م تطفيهو الا عبير جات بالصدفه طفتو وقفلت الباب ورقدت مع كوكي في غرفته ،،
💚💚💚💚💚💚
صحت عبير بصوت التلفون وردت وعيونا لسه مغمضه : الووو
المتصل : عبير سيد احمد ؟ بكلاريوس اقتصاد عندك مقابله في الشركه الوطنيه للاستثمار بكره الساعه 10 صباحا ،،
نطت عبير من السرير وهي فرحانه وكوكي صحي مخلوع وبعاين ليها وهي ترقص وتغني 🏻💃🏻💃🏻💃🏻💃🏻💃🏻💃🏻💃🏻💃🏻💃🏻💃
كوكي : دايلين يعلثوك ؟ عبير : شالتو وبقت ترقص بيهو وقالت : دي حاجه اهم من العرس ي وش الخير انت 😍 لانك ولد نقي ونضيف 😊
☺ كوكي : خالتو ،، ماما لييي م بتحبني انا كعب ؟ 😔 عبير ضمته عليها وقالت ليه : عيب الولد يقول كلام زي دا عن ماما بعدين تعال معاي الدولاب اوريك ماما جابت ليك شنو وانا نسيت م اديتك ليهو ،،
فتحت الدولاب وطلعت دبدوب ابيض جميل فيه قلوب بالاحمر وبغني جابو ليها اخوها في عيد ميلادها الفات 😍😍
كوكي مسك الدبدوب وفرح شديد وهو معتقد انو من ماما رزان 😍😍😍😍
حاجه مني قاعده في الهول بتشرب في الشاي ومعاها عبير وكوكي ،،،
حاجه مني : رزان م صحت لسه ولا شنو ؟
عبير : لسه امس ساهرت كان بتصلي الليل كله وتقرا 😅😅
حاجه مني : ماشه تودي كمال المقابله ؟
عبير : ايوه وكويس انها الليله عشان بكره عندي مقابله شغل ،،
حاجه مني : م عارفه خليتي شغلك السمح داك لييي وكايسه لي غيرو 😒 عبير : لي خير ي امي ادعي لي ربنا يوفقني بكره ☺ حاجه مني : ربنا يوفقك بكره وبعده والعمر كله ان شاء الله
💚💚💚💚💚💚
💚💚💚💚💚💚
امينه صحت من النوم مبسوووطه واتحسست الفراش قبل م تفتح عيونا وقالت : يسو وين انت ي روحي 😔 يوسف جا قعد جنبها وباسا في جبينا وقال : صباحو حب وشوق وغرام 💔 امينه : انت الخير لكل صباح حبيبي انا 😍😍😍 يوسف : يلا ي روحي بعد دا نمشي البيت نسيبتك بتركب لينا وش الكرتون طولنا شديد بكره نكمل عشره يوم 😅 امينه في صوت مايع : خلاص يعني زهجت من مينو حبيبتك بالسرعه دي 😔😔 يوسف : والله ي روحي نفسي اقعد معاك عمري كلو معاك وبرانا لكن انا زي م عارفه مسافر بعد اسبوع ولازم ندي الحاجه حقها كمان وبرضو ح نكون مع بعض ي روح الروح ❤ حاجه مني قامت من السرير وقالت لي فرونكا توديها لي شقه رزان لانها قلقت عليها من الصباح م جات نازله وناس عبير وكامل لسه م جو من المقابله حقت الدكتور
دخلت حاجه مني غرفه رزان وكانت راقده ممدده في السرير بدون حركه وحاجه مني تهبش في السرير وتفتش في رزان وتنادي في خوف : رزان رزان اصحي ي بتي 😰😰 رزان م
ردت عليها
في اللحظه دي هبشت وشها وكان زي التلج وحاجه مني بقت تهز فيها وتكورك رزان ردي علي ي رزان رزاااااان ،،
الجزء 6
حاجه مني بقت تكورك وفرونكا البت الشغاله طلعت الشارع جابت امجاد ونادت السواق يجي يشيل معاها رزان وبسرعه شديده رقدوها في مقاعد النص وجنبها مني وفرونكا ركبت قدام واول مستوصف قريب منهم ودوها ومن الباب جابو نقاله ودخلوها للدكتور وحاجه مني قاعده تبكي وفرونكا مقلقه تمشي وتجي بعد شويه جا الدكتور طالع وقال ليهم محتاجه نقل دم سريع مافي راجل جا معاها فرونكا طلعت بره وجابت كم شاب في الطريق وبشهامه اولاد البلد م اترددو لحظه علي انهم اتبرعو بي دمهم وبعد اكتر من ساعتين جا الدكتور طالع وقال : الحمد لله الحاله استقرت اسي هي نايمه بعد تصحي تقدرو تدخلو تطمنو عليها وبالمناسبه البت دي م قصرت وكان قاصد فرونكا حاجه مني قالت الحمد لله علي سلامه بتي وبعدين فرونكا دي بقت مننا وفينا ليها خمسه سنه معانا تسلمي ي بتي وربنا يديك العافيه
تلفون حاجه مني ضرب وردت وكانت عبير واتخلعت لمن عرفت انهم في المستشفي وجات بسرعه هي وكوكي واول م دخلت علي رزان بقت تبكي لحدي م الممرضه طلعتا بره
امينه وآيات ولمياء جو زارو رزان في المستشفي وخففو عنها وم تركوها لحدي م مشت البيت وبعداك جو قيلو معاها التلاته والمره دي معاهم ريان قضو وقت حلو ورزان معنوياتا اتحسنت كتير وهي بتسمع حكاويهم آيات : اتخيلو تامر ولدي الفاشل قال لي شنو اذا م اديتو 50 جنيه جنيه بضرب لي ابوه يقول ليه امي بتطلع من الصباح تجي المساء ،، بقو يضحكو ولمياء قالت ليها : انتي عودتيهم علي القروش الكتيره كدا م صاح ،، الدنيا م معروفه الزول يعمل حساب بكره ،،،
آيات : القروش اتعملت عشان يصرفوها بمتع اولادي م دام ابوهم قادر م بحرمهم من حاجه والله عبير : لكن ي آيات خير الامور اوسطها يعني لازم تصرفي بي حساب بعدين الدلع الشديد للاولاد نتايجو دايما سلبيه ،، مافي زول قال ليك احرميهم اديهم علي قدر الحاجه بس وعلميهم انو ممكن يوم يكون مافي قروش صاح ؟
آيات : والله ي بيبو كلامك عين العقل ورزان محظوظه لانها عندها اخت زيك
ريان قالت لي امينه : اخبار يوسف شنو ؟ امينه : خلاص مسافر والله ي حليلو قضينا احلي عشره يوم في كافوري اتمنيت انها م تنتهي رزان : تستاهلي حبيبتي ان شاء الله ايامك كلها تكون عسل
امينه : تسلمي ي غاليه
ريان : بتين جا ولمن عايز يسافر لمياء : ايوه جا قعد مع مرتو شهر وماشي يعني الضربت ليهو عشان تفتن دي عملت فايده كدا ح يجي تاني ويبقي في السنه جا مرتين يعني خدمت امينه خدمه كبيره
ريان : انا م فاهمة حاجه في واحده ضربت لي يوسف يعني عشان تخلق مشكله ؟ حاجه غريبه !!
رجعت آيات بيتا ولقت اولادا قاعدين في التلفزيون وقالبين البيت سينما وجاطت فيهم شديد وشاكلت البت الشغاله كيف تخلي البيت فوضي كدا وبسرعه البت رتبت البيت وعملت بخور وجابت ليها الشيشه وبقت تشرب وسألت ولدها الكبير : عمك جا من الشغل ؟
نطت بطه قالت ليها : ايوه وسأل منك
آيات : اها وقلتو ليه شنو ؟ عزو : زي م قلتي لينا مشيتي ناس رزان صحبتك
آيات : براڤووووو حبايبي الحلوين حمودي حبيبي نايم في الكنبه ليه جيبي لي ي بطه مشتاقه ليه شديد حبيب روحي دا 😘 😘😘😘 رزان مشت المطبخ وجهزت الغدا وحاجه مني فرحانه عشان رجعت زي زمان وقالت ليها : والله ي بتي البيت بدونك مضلم ربنا يمتعك بالصحه والعافيه ان شاء الله ،، رزان : آمين ي امي وانتي كمان ربنا يرد بصرك وتتعافي ي ست الكل 😍😍 حاجه مني : آمين حبيبتي ،، عارفه ي بت حشاي انا ربيتك من صغيره حتي لمن امك حيه الله يرحما كنت بريدك شديد وبتمناك عروس لي ولدي الوحيد امجد لكن بعد بقت قسمه امجد مع المرحومه تسابيح قلت الاتنين بناتي وم مشينا بعيد ولبينا رغبه امك الله يرحما وحصل الحصل وولدي رجع واتزوجك وببقي اسعد مره في الدنيا دي لو جبتي لي كامل اخوان 😍😍😍 رزان : ان شاء الله ي امي ان شاء الله ،، وين كوكي ؟ حاجه مني : اظنه مشي الجيران والله الولد دا عذبني شديد م بسمع الكلام وعبير قالت الدكتور م طمنا عليه قال م ملتزمين بالتعليمات ،،،
رزان مشت علي الباب وهي بتقول : ماشه اجيبو واجي قبل م عبير ترجع من الشغل وتعمل لينا موضوع واتلفتت لقت عبير قداما وضحكت وقالت ليها : ماشه اجيب كوكي من الجيران 😅
ضغطت رزان الجرس وفتح ليها شاب في العشرينات وبقي مبحلق فيها وسألتو من كوكي قال ليها منو؟؟ قالت بقصد كامل نادي لي كامل لو سمحت ، دخل الشاب وبعد شويه جا ومعاه كامل وقال ليها : انتو جيرانا بالله ؟ م عارف القمر بطلع بالنهار ☺ رزان عاينت ليهو من فوق لي تحت وساقت كوكي ومشت البيت واتغدو وفي السفره عبير قالت : ي جماعه بدون لف ودوران في واحد عايز يتقدم لي كان زميلي في الجامعه واسي صادف اشتغلت معاه في محل واحد هو اشتغل قدامي طبعا المهم التفاصيل دي بعدين 😅 ابوي جايي الخرطوم بكره وهو بجي بعد بكره يتعرف بي ابوي وخالتي ورزان طبعا ونط كوكي قال : وانا 😔😔 عبير : حبيب خالتو انت طبعا اهم زول 😍😍😍😍😍 حاجه مني ورزان : الف مبروك ربنا يتم ليك علي خير
💚💚💚💚💚💚
امجد بقي يمشي
بيت صحبه زين كتير بسبب العزومات المتكرره منو وكمان كبر في نظرو اكتر لانو اقنع ايمان ونست فكره الطلاق لكن بقت متعلقه بي امجد شديد وبتضرب ليهو كتير وبتراسلو علي ماسنجر واتساب وهو بتعامل معاها بحذر شديد وبحاول يتجاهل حركات الاغراء الواضحه جدا وقلل الزياره في البيت والموضوع دا زعل زين شديد وبقي يمشي ليهو في البيت ويجيبو وهو المسكين بين نارين م عارف يعمل شنو 😰 ضميرو بأنبو لمن يتذكر انو اتجاوب معاها في التلفون ودا عشان يحل المشكله وعشان الاولاد لكن لمن عرف انها طمعانه في المزيد اتراجع وبقي يفكر يرحل من الشقه ويغير شغله لكن هي هددته وقالت ليه بصريح العباره انت تقعدني هنا وتمشي تخليني والله اتطلق وارجع السودان ،،،
الجزء 7
امجد راسو ضرب والمره دي متهوره وممكن تنفذ تهديدا عادي وتطلق وترجع السودان وزين حياتو تتدمر لانو بحبها شديد ومتعلق بالاولاد اما امجد مستحيل يستجيب ليها هي عايزه تقوده لطريق الرذيله وهو بخاف ربه ومخلص لي مرتو وبحبها حب كبير وعمرو م فكر يخونا وكمان زين صديقه وزي اخوه الكبير وصاحب فضل عليه مستحيل يخونه
اسلام قال ليهو : المره دي م بتخليك في حالك الا تجيب راسك امجد : دا بعدها انا من قمت الحمد لله م قربت من مره بالحرام ولا اكلت حرام بعدين اكيد انا م حريص علي حياتا الزوجيه اكتر منها انا حاسي انها عامله التهديد وسيله حقت ضغط عشان اكون معاها لكن انا بفتش شغل في حته تانيه وبرحل من جمبهم واذا دعا الامر بخلي ليها السعوديه دي كلها واسافر حته تانيه ..
اسلام : اسمعني قول ليها اسلام صحبي دا كمان وجيه وبعجبك اديها تلفوني منو اريحك منها واستفيد انا رايك شنو
امجد : ياخ حراام عليك انا ناقص ذنوب
رزان مشت تزور لمياء بتها عيانه وبعد سلمت وقعدت وشربت العصير مدت لي لمياء كيس كبير في حاجات لمياء قالت ليها : دا شنو ؟ لييي ي رزه معذبه نفسك مافي داعي والله دايما مغرقانه بي جمايلك و
قاطعتا رزان : جمايل شنو بتبالغي لكن ابرار ورؤي ديل حبيباتي والحاجات دي ليهم م ليك انتي
لمياء بكت وقالت : من ابوهم قطع الخبر مافي زول واقف معاي غيرك انتي
رزان : نحن اخوات حبيبتي وعشره عمر
لمياء : تسلمي حبيبتي بناتي كل يوم جايين من المدرسه يبكو بقولو لي البنات بقولو ليهم انتو صحي م عندكم ابو
خايفه البنات يتعقدو وديل الشي الوحيد الطلعتا بيهو من الدنيا دي ،، رزان : ومدثر م منو خبر خالص ؟
لمياء : خمسه سنه م عارفه عنو شي واهله رمو طوبتو زمان وحتي البنات بقو م بسألو منهم وقالو لي انتي فقر ووش نحس طفشتي مدثر بالولاده كل سنه اسي غير البتين ديل فضل شنو ومدثر حتي م عارف اولاده الاتنين ماتو رسلت ليهو في العنوان القديم وماجاني رد وتاني م عارفه ليه عنوان
😩😩😩 رزان : ربنا يعينك حبيبه اما مدثر م نقدر نظلمه م معروف ظروفو شنو ربنا يرد غربته ،، لمياء : آمين يارب رزان : انسي موضوعه وعيشي حياتك لسه حلوه وصغيره ممكن ترفعي عليهو قضيه وتتطلقي بدل قاعده معلقه لا طايله سما لا ارض .. لمياء : مشكلتي بحبو وم شايفه راجل غيرو،،
رزان : انتي وحده م عندك موضوع بكره ح تندمي 😒
💚💚💚💚💚💚💚💚💚💚💚💚
رزان بعد رجعت البيت لقت حاجه مني وكوكي قاعدين في الغرفه حقت مني وسلمت عليهم وسألت عن عبير وحاجه مني جاوبت : مشت تشتري الشيله حقتا ☺☺
رزان : بدون م تكلمني علي اساس انا صحبتا وم بتدس مني حاجه خلاص التغيير بدا قبل م يتم الزواج 😏😏
حاجه مني : ي بتي عبير انتي بتعرفيها اكتر مني بتكون انشغلت 😄 العريس معاها في الشغل من هناك يكونو مشو السوق م تزعلي منها
رزان : ي ستي ربنا يتم ليها انا طالعه شقتي انوم صحوني لصلاه المغرب لو م صحيت ،،
كوكي مشي عليها ونهرتو بسرعه وهي صاره وشها : موش سمعت اني عايزه انوم
كوكي جري لي حاجه مني وحضنا وبقي يبكي وهي ضمتو عليها وقالت ليه : معليش ي روحي ماما تعبانه شويه قول لي عايز شنو انا بعمله ليك
كوكي كان محتاج للحنان محتاج امو تضمه زي اي ام بتضم طفلها محتاج يحس بدفء امه وخوفا عليه مشتهي يرقد في حضنها 💝💝💝💝💝💝
عبير اشترت كل الملبوسات وكمان العطور واي شي ووصلها ناجي لحدي البيت ورجع ودخلت فرحانه تلف في الهول وترقص وهي مبسووطه ودا خلي حاجه مني تضحك وتقول ليها : ربنا يفرحك كمان وكمان ي بتي انتي طيبه وقلبك نقي 😍
عبير : آمين ي امي المهم العرس بعد اسبوع والليله اخدت اجازتي وتاني خلاص م عندي مرقه وابوي واخوي بجو بكره وباقي الاهل بجو يوم العرس البلد قريبه كلها ساعتين ونص ويكونو هنا بكره بجيبو الشيله انا امي صاح ميته لكن انتي ي ماما اديتيني كل الحنان والحب 😍
في مره ح تجي تعمل الارياح والدلكه والبخور بي انواعه ☺☺☺☺
م عايزه اتعبك ي امي اما الدخان بعد دا بخرب لي لوني بدخن بعد العرس ان شاء الله
حاجه مني : مبروووك ي بتي بخيت وسعيد عليك وربنا يديك الزريه الصالحه 😍😍 جات رزان نازله وسمعت كلام عبير كله وزعلت شديد لانها همشتا وقالت : كنت فاكره في عرسك اكون معاك خطوة خطوة في كل شي لكن ي زوله مدام انتي سعيده الباقي م مشكله مبروك
عبير عايزه تتكلم رزان مشت المطبخ وعملت ساندوتش واكلت وطلعت عايزه تمشي شقتا عاينت م لقت كامل وسألت مني وطبعا حاجه مني كفيفه وم بتشوف يعني م انتهبهت لي كامل .. ورزان طوالي كوركت : انا لمن اكون فوق بكون مطمنه انو كامل معاكم يعني مفروض تنتبهو مشي وين والساعه 8:20 مساء يعني م مواعيد لعب اطفال بره البيت ! والولد قلبو ضعيف جدا اي شي مفروض يكون بي حساب
حاجه مني وقفت علي حيلا وقالت ليها وهي منزعجه : دا م وقت محاضراتك دي عليك الله امشي شوفي الولد مشي وين ؟؟
طلعت رزان بسرعه مشت بيت الجيران المتعود يمشي ليه كوكي وضغطت علي الجرس وبعد مسافه جا الشاب داك وفتح ليها الباب وسألته عن كامل وقال ليها
ايوة موجود لكن لحظه بس هدومو لينه لسه و
قاطعته رزان في عصبيه : هدومو لينه كيف ؟ 😡 عملت للولد شنو ؟ اتكلم 😡 وبقت تكورك وهي داخله لي جوة تفتش غرفه غرفه وتنادي : كوكي .. كوكي ي كامل بعد شويه دخلت غرفه كدا ولقت كامل راقد ووشو شاحب شاحب ومتغطي بي بشكير ومن جوه م لابس حاجه ...
الجزء 8
لقت كامل راقد ووشو شاحب و م لابس حاجه وصرخت في شنو ؟ عملتو للولد شنو ؟ بوديكم في ستين داهية
وشالت كوكي ومشت البيت بسرعه وضربت 999 وفي لمح البصر الشرطه جات واتهمتهم بمحاوله اغتصاب الولد رغم انها فتشت كوكي لقت مافي شي واضح لكن اصرت يمشو القسم ويعملو كشف للولد .. وفعلا مشو وهناك اتضح انو الولد سليم ولمن سألوه قال ماما مريم حست انو زي العيان وجابت ليهو لبن مع ولدا وهو ضرب التربيزه بدون قصد واتكشح اللبن في ملابسه و طلعوها ليهو وغسلوها ولفوه بالبشكير عشان م يجيهو التهاب لانو اصلا عيان رزان خجلت بعد سمت الكلام دا وسحبت البلاغ وحتي م اعتذرت لي ناس مريم جيرانهم والشاب الفتح ليها الباب بعاين ليها في كره وحقد وبعد طلعو من القسم قال ليها : واحده تافهة وغبيه وتتهمي الناس بالباطل والله لو م عشان زوجك الطيب وحاجه مني وعبير الا كان اوديك ورا الشمس
مريم : يلا ي طلال ولدي مافي داعي للكلام حسبي الله ونعم الوكيل بس فيها
رزان دخلت البيت وعبير هاجت فيها : انتي طوااالي متهوره ومستهتره كدا ناس مريم ديل احسن ناس في الحي كلو .. حلو كدا لمن تخربي علاقتنا بيهم ياخ كان تحسبيها بس اول يعني مريم موجوده وزوجها وولدا طلال وحماده يعني الاغتصاب البتتكلمي عنو دا اذا عايز يتم يتم كيف ؟ ووين ؟
رزان : انتي واحده من الناس موش حذرتيني من قعاد كامل في بيوت الناس وحتي قلتي لي الدنيا م معروفه ،، اسي الجديد شنو يعني ؟ بعدين لو حصل حاجه لي كوكي كلكم ح ترموها فيني انا براي ... غلطتا يعني لو خفت علي الولد شويه انتي طول اليوم جاريه في شيلتك وعرسك انا بس المهتميه بيهو
اسمعو انا تاني م مسئوله عن كوكي ولا عن اي زول في البيت دا مفهوم ؟ اي زول مسئول من نفسو
حاجه مني : كتر خيرك ي بتي ومره ولدي
طلعت رزان شقتا وضربت لي امجد تلفون وبقت تبكي وحكت ليه الحصل كله وكلام عبير ليها ووضحت ليه قدر شنو هي بتعاني ومعذبه من تعامل حاجه مني وعبير معاها وامجد زول طيب هون عليها وقال ليها : امي دي اطيب زول في الدنيا وانتي عارفه دا اكتر مني وعبير دي بت خالتك وصديقه عمرك تكون متوتره شويه عشان زواجا قرب
آيات اتحننت من الصباح وقشرت كدا دايره تطير طير ولبست اولادا عشان يجو عرس عبير في الصاله ولمن وصلت اتفآجأت بي رزان حنه ساده م ختتا ولابسه توب حرير حلو بس وهي طبعا اصلا جميله ورغم انو عامله ميك اب خفيف وبسيط لكن طلعة مباالغه لكن آيات سألتا عن الحنه وجاوبت : ياخ دي واحده ناكره جميل وهبله م صدقت لمت ليها في طرطور بي هنا وطوااالي افترت بي هنا وغيرت تعاملا معاي لكن وحاتك م عندي ليها اي حاجه و
قطعت كلاما لمن شافت طلال من بعيد بعاين ليها بنفس نظره الكره والحقد ديك ولمن عينا وقعت عليه برضو م شال عينو واتهربت من نظراتو وهي خايفه ومقلقه 😰 جات العروس وكانت روووعه وناجي كمان مكمل الوجاهة ولايقين علي بعض وزي العسل وواضح الحب والسعاده عليهم .. رزان مشت باركت وجات قعدت مع الشله حقتا زي الضيفه وبقت تتونس مع آيات وقالت ليها : والله الولد القطعتي رزقو دا مزعلني شديد عسولي وراقي م يستاهل 😔
آيات : يستاهل عشان تاني يعرف انو دخول الحمام م زي خروجو ،،
رزان : ههههه انتي عملتي ليه احتكار ولا شنو ؟ وبعدين اذا عرفك ورا فصلو من الشغل م بعاين ليك تاني يختي زي دا م ببقي ليك انتي بس بكون عنده علاقات متعدده وعودي نفسك علي كدا 😅 في لحظه ممكن يطفش عادي منك تشلبو واحده تاني 😛😛 آيات : انتي فقر خلاص 😔 وجود الولد دا في حياتي هو البهون علي هجران راجلي لي واهماله مالك ياخ عليك الله عايزه تجننيني 😔😔 موش اصغر مني لكن حاسه انو اذا خلاني روحي بتتسلب مني 💔 رزان : راجلك وراجلي غايتو م خافو الله فينا حرمان 3 سنه نحن م بشر وبنحس ولا شنو ؟ خلونا اتلوثنا بالحرام ربنا يهدينا 😰 آيات : منعم خبرو شنو ؟ م قلتي لي الحصل شنو تاني ؟ رزان : آآه حاولت انساه م قدرت ضربت تلفونو م برد وبعد فتره بقي يديني مقفول يظهر غير الرقم
سكتت مساافه وقالت : انا بحسد الراجل المتزوج البخلص لي مرته هو صاح غلط معاي لكن رجع ليها ورفض يواصل معاي انا ،، ساعات بسأل نفسي عن سبب خيانتي لي زوجي وبقول هاجرني وغايب عني بالسنين تاني بضرب مثل بي امينه بتحب راجلا ومخلصه ليهو رغم انو مغترب برضو وكمان لمياء حتي محلو م معروف كافحت اشتغلت معلمه روضه عشان تربي اولادا وحتي الولدين الماتو م خلت دكتور م ودتم ليهو 😰معناه المشكله فينا نحن 🙊🙊🙊
آيات : ٱمينه زوجها بجيها كل سنه يعني م زينا وحتي لما يجي زي العرسان بهرب بيها بعيد عن الناس فتره طويله ❤❤❤❤ بتعامل معاها بمنتهي الرومانسيه ...
رزان : الخلاها تصبر سنه كان بخليها تصبر برضو 3 سنه لكن نحن للاسف خاينين بالفطره يعني اتخيل لي لو رجالنا كانو م مغتربين برضو كان بنخون 😔
آيات : الله ياذاك طيرتي لي حجر الشيشه من راسي هسي انا القي شيشه هنا كيف؟ بعدين لمياء انتي بتصرفي عليها ووليته نعمتا يعني اذا احتاجت قروش ممكن تخون بدافع الحوجه
رزان : هههههه انتي
مجنونه والله ومجهزه ردودك 😅 م قلتي لي عم اولادك كيف معاك ؟ يعني حشري بدخل في حياتك ولا في حالو ؟
آيات : هو مسكين وم عندو شغله فيني بس بلعب مع اولاد اخوه ديل .. لكن يوم كنت لابسه فستان قصير حق بيت ومتحننه ساده ساي في البيت طلعت الحنه ومشيت اغسلا في الحوض بره م كنت شايفاهو والله سمعت صوت حاجه وقعت اتلفتا لقيتو دا هو كان بعاين لي في كرعيني لمن وقع قلت شوفي الولد الما بخجل دا انا مره اخوه مفروض يغض بصرو صاح ؟؟
رزان : ههههه مغامراتك كترت ي غزال لكن ليهو حق انتي في وسط اهل راجلك ديل زي الجبنه في الفول .. بصراحه اهلك م استخارو فيك احمد حسن م مناسب ليك بالمره 😅😅😅😅 آيات : هييي م شفتي طوله اللسان مقومني ومقعدني الحلبيه القصيره 🔹🔹🔹🔹🔹🔹🔹🔹🔹🔹🔹🔹🔹..
الحفله انتهت ومشو يجهزو العرسان للجرتق وفجأة آيات قالت : شوفي المره دي رغم انها حامل وكرشتا لحدي حلقا الا انها زي القمر وماشه مع زوجها احلي من بت خالتك العروس ذاتا 😍 نزلت رزان علبه الكولا من خشما واتلفتت تشوف المره العجبت آيات دي ووقعت العلبه من يدها لمن عاينت للمره كويس واتأكدت من الراجل وطلع هو ....
الجزء 9
طلع منعم وزوجته رانيا يظهر انو عبير عزمته العرس ،، رزان وشها ضلم لمن شافت منعم مبسوط مع مرته وماسك يدها زي العرسان ورانيا بعد شافت رزان بقت تتدلع وتتمايع ومنعم اهتمامه وحبه ليها ظاهر وملفت حتي الناس لاحظت دا ورزان ميته بالغيظ وم قدرت تقعد في حته واحده وحقدت علي عبير وقالت مافي داعي تعزم منعم ومرته واعتبرت الموضوع كيدي وختتا نقطه عليها وقالت لي آيات الا يمشو يقعدو قريب منهم وفعلا حصل وبقت تعاين لي منعم وتضحك وتهمس لي آيات في اضانا ودا خلي رانيا تتغاظ شديد وتولع نيرانا واتذكرت منظرها في الشقه مع منعم
المهم نجحت رزان في تعكير مزاج وفرحه رانيا وقلبت المعادله لصالحها وخلتا تطلع قبل م تتم الجيرتق غضبانه شديد ومنعم جاري وراها لحدي بره الصاله ،،
رزان رجعت البيت وهي فرحانه شديد قدرت تخلق مشكله بين منعم والمدام ،، دخلت الغرفه وغيرت هدوما ورقدت وهي حاسه بي راحه شديده
والبيت مليان بالاهل وهي ولا علي بالها والكل علق علي تصرفا دا وسافرو من الصباح والبيت فضي وفضلت حاجه مني وكوكي بس ورزان معدياها تلفونات وواتس وفيس وحوامه مع صحباتا
ومنعم يتصل بيها تنسي اي شي وتمشي تلاقيه وماخدين راحتهم علي الاخر عشان مرتو مشت توضع في بيت ابوها والشقه متاحه طول الوقت ....
حاجه مني بقت تاكل دليفري لحدي م جات عبير من شهر العسل وشافت اوضاع حاجه مني وكوكي في النازل وقررت بموافقه ناجي زوجها يسكنو معاهم في البيت عشان تراعي خالتا وكوكي والقرار دا فرح حاجه مني جدا
ريان جات تزور رزان في البيت واعتذرت لانها م قدرت تحضر العرس وجابت لي عبير طاقم قهوة انيق وطلعت مع رزان شقتا وكالعاده شربو الشيشه وقالت ريان : يختي صحبتك قالت انا عايزه اخرب بينا وبين يوسف ،، رزان : اجي كيف الكلام دا
ريان : والله دا الكلام الداير الايام دي ،، انا لو عايزه راجلا دا كان شلبتو باين عليه خفيف ولفيف يعني م بتعب في الشلب
رزان : هههههه الله يجازيك ي ريري ضحكتيني
ريان : كدي خليني من صحبتك البتتخلع براها دي واديني رايك طلال ود جيرانكم دا قال عايز رقمك قلت ليه عاوزو لي شنو قال لي م شغلك مسيخ لكن كساره عشان كدا حبيت اساعده بس ي رزه م يكون عايزك في شي مشبوه لا سمح الله رزان : اديهو الرقم ونشوف عايز شنو رغم انو نظراتو لي م مريحه لكن ي زوله م خسرانه حاجه نجرب 🐽򠩂 بعد شويه رزان حست بي لفه راس وزغلله في عيونا وغثيان ..
ريان : خير مالك؟ شاعره بي شنو ؟؟
رزان حاولت تخفي : لا مافي حاجه امس اخدت برد .. برتاح شويه وبعدين ببقي كويسه ..
ريان : ملاحظه انو علاقتك مع عبير بقت م زي زمان في حاجه؟
رزان : ياخ فكينا من السيره دي عبير عندي ليها ترتيب تاني خالص اصبري بس خليها تفرح شويه لمن اقبل عليها اوريها نجوم الضهر ..
بعد طلعت ريان رزان اتصلت بي آيات وطلبت تجيها ضروري في البيت .. وبعد ساعه جاتا ومشو الشقه فوق وقفلوها عليهم ورزان بدت الكلام وهي خايفه : آيات انا خايفه يحصل ا
قطعت كلاما بعد دقت عبير الباب وفتحت ليها وقعدت معاهم ..
🔹🔹🔹🔹🔹🐽񞔹🔹🔹🔹🔹🔹
امجد طلع من شقته مزعوج ومشي بيت زين وضغط الجرس وجات ايمان فتحت الباب وهي بتبكي وامجد قال ليها وهو مخلوع : في شنو ؟ خير ان شاء الله 😰 زين م يكون عيان 😔
ايمان : كل همك زين بس انا م بعني ليك حاجه ؟ م قادر تفهم شعور وحده صغيره وجميله عايشه مع واحد اكبر منها بي 30 سنه الربيع والخريف ممكن يتلاقو ؟ انا حسيت بالدنيا بقت حلوه لمن انت دخلت حياتي ❤ ارجوك تراعي موقفي انا م بقيت كدا بي ارادتي ،، امجد عاين ليها وقال في جديه : اسمعي ي بت الناس انا بخاف من ربنا وزوجك صديقي وهو صاحب فضل علي ودايما واقف معاي عشان كدا اذا بقيتي مصره علي علي الفي راسك مضطر اسيب الشغل وانسحب من حياتكم كلها 😒 ايمان : انا حبيتك وعارفه انك م لي وفي نفس الوقت م بقدر اخليك تحبني بالغصب عشان كدا مستحيل اعيش مع زين لحظه واحده تاني
💚💚💚💚💚💚💚💚💚💚💚💚
امجد رجع البيت وراسو شاطب ياربي ايمان ممكن تعملا تطلق وترجع السودان 🙊🙊 يارب تصلح بينا وبين زين وتهديها
❤❤❤❤❤❤❤❤❤❤❤❤
آيات مشت بيتا عشان اتأخرت علي الاولاد وكمان م لقت طريقه رزان تحكي ليها الحصل شنو ؟ لكن الشي الفهمتو من رزان انها في مشكله حقيقه ومسألة حياة او موت
◾◾◾◾◾◾◾◾◾◾◾◾
رزان كانت مستآءة والنفسيه تعبانه جدا واتصلت علي امجد ورد : حبيبتي انا
مشتاق ليك شديد 💔
رزان : انا كمان مشتاقه ليك 😍 شايفه في فرحه كدا في نبره صوتك فرحنا معاك 😍
امجد : اي زول يكون عندو مره حسناء رائعه زيك لازم يكون فرحان 😍 بعدين كان عندي مشكله كبيره والحمد لله اتحلت ،، عارفه ربنا بكرمني عشانك لانك زوله شريفه وعفيفه بحبك ي عمري وح افضل مخلص ليك لحدي م اموت ❤❤ رزان قفلت منو بعد العبره مسكتا وهي بتتحسس بطنها وشارده بعيد ومنتظره بتين الصباح يجي عشان تلاقي آيات ويمشو مشوار بتتمني من قلبها يكون خير ..
🔹🔹🔹🔹🔹🐽񞔹🔹🔹🔹🔹🔹
عبير بنات المكتب عملو ليها قعده في البيت شاي وبارد وتورتات وجابو
معاهم هدايا وكانت قعده لذيذه وجو معاهم معلمتين حقات روضه ببقو لي واحده زميله عبير وحاجه مني استغلت الفرصه وقالت لي المديره : ي بتي انا ارتحت ليك ودخلتي قَلبـ ♡ ــيے ودا خلاني اتشجع واطلب منك انتي وزميلتك الطلب دا 😅 الاتنين : اتفضلي ي خاله ☺☺ حاجه مني : عندي ولد ولدي شقي شديد واتفصل من كم روضه بسبب السلوك العدواني عشان م ادس عليكم حاجه ي بناتي 😅 المديره حقت الروضه قالت لي حاجه مني : عشانك ي خاله وعشان كلامك العسل دا ح نقبل الولد وهو يعني ح يكون اكعب من كوكي ؟ 😅
حاجه مني : ههههه ي بتي دا كوكي ذاتو 😅
المعلمات بقو يضحكو وحاجه مني قالت بعد كملت الضحك : شهره كوكي وصلت لحدي عندكم 😅😅😅😅
رزان مشت الزقاق الورا لقت عبير مولعه الحفره وبتتدخن وقالت ليها : ماشاء الله دخانك يومي طلعتي م ساهلة اتاريك 😊😊
عبير ضحكت وقالت ليها تعالي ونسيني واخدي ليك بوخه تروح ليك الفتر 😊 رزان : بقعد اونسك لكن م عندي مزاج اتدخن انتي بي سببك انا مع شنو ي حسره 😔 عبير : ربنا يرد غربه امجد ويجيك سالم غانم 😍😍😍
رزان بدون اي مقدمات : ناجي كيف معاك ؟ عبير : بحبو وبموت فيني م كنت فاكره الزواج جميل كدا ❤ حب واستقرار وزول بخاف عليك وبغير عليك من النسمه ويشتاق ليك وهو معاك وااااو ❤❤❤ رزان وشها عمل الوان واتضايقت من كلام عبير عن الحب بينا وبين زوجها وقالت في غيظ : انا صاح قدرك في العمر لكن فايتاك بالخبره عشان متزوجه قبلك بي سنين الحب م كل شي مفروض الراجل يحافظ علي الاسرار البينو وبين مرتو 😒 في حاجات كدا مفروض م تطلع من غرفه النوم .... عبير نططت عيونا وقالت : تقصدي شنو ؟ م فهمت عليك 😰
الجزء 10
تقصدي شنو ي رزان ناجي بتطلع اسراري لي منو ؟ احكي لي نحن موش اخوات م تدسي مني ،، رزان فرحت لانها حست انها نجحت في زرع الشك او علي الاقل القلق وقالت : لا انا م عارفه حاجه اعتبري نفسك م سمعتي شي ،، انا ماشه انوم تصبحي علي خير
عبير اتلخبطت شديد وطفت الحفره وقامت بسرعه ودخله غرفه النوم ولقت ناجي بحضر في فيلم اجنبي ولمن شافا وطي الصوت وزح ليها عشان تقعد لكن هي خلتو ومشت قعدت في الكنبه متوتره تطقطق في اصابع يدها وتغلي من جوه وناجي استغرب وجا قعد جنبها وقال : مالو حبيبي دا زعلان عبير : مافي حاجه وامشي نوم نومك
ناجي : انوم ؟ بقدر انوم انا وحبيب عمري زعلان مني لا عليك الله مالك ؟ الحاصل شنو ؟ احكي لي عبير قامت من الكنبه وشالت غطي وطلعت بره الغرفه وقفلت الباب ومشت الغرفه التانيه ورقدت وطفت النور وهناك رزان مراقبه الموقف وفرحت شديد وبقت تغني وترقص
وهي بتقول في سرها : حب وشوق وغرام يلا افرحي بالحب تبعك والغرام ونومي لوحدك نوم العافيه حبيبتي هههههههه هي فاكره انها بتقدر تغيظني وتشمت فيني عشان راجلي مافي وهي راجلا موجود معاها حتي في الشغل مع بعض لكن هيهات غبيه ومفتريه وفاكره انك ملكتي الدنيا .. رزان م بتخلي حقها دخلت رزان ونامت فرحانه وحاضنه الدبدوب حقها دايما بتطلعو لمن تكون فرحانه ،،،،
صحت رزان مبسووطه واخدت دوش ساخن وبعده مشت المطبخ والفرحه م سايعاها عملت الشاي وكمان بسرعه عملت تورته وكانت في كامل اناقتا وجابت الشاي وقعدت في الهول وحاجه مني قعدت جنبها بعد صبحت عليها وقالت : ان شاء الله دايما مبسوطه ي بت حشاي ، رزان : خالتو دي شنو الحاجان البلدي دي بت حشاي اوووف م بحب تناديني بالكلمه دي سوري ي خالتو حاجه مني : والله ي بتي انتي م بعجبك العجب متأسفه رزان شارده تعاين لي غرفه عبير حقت النوم ومنتظره ناجي يجي يشرب الشاي لانو عبير طبعا بتكون لسه زعلانه وح تتجنب تقعد معاه في حته وحده وبعد شويه الباب اتفتح وجا ناجي طالع طبعا عندهم حمام داخلي في الغرفه المهم جا قاشر ومبسوط وصبح علي رزان وباس حاجه مني في راسا وقعد ورزان سألتو من عبير عشان تحرجه وهي عارفه انها م معاه وقبل م يرد جات عبير طالعه من نفس الغرفه الطلع منها راجلا ورزان بالخلعه لمن الشاي شرقا وحاجه مني ضربتا في ضهرا عشان الشرقه تروح منها وناجي قال : خير خير يكون امجد اتذكرك رزان بعد راحت الشرقه : امجد اصلا م بنساني عشان يتذكرني ومشت شقتا قبل م تخلص الشاي واول م دخلت وقفلت الباب صرخت في غيظ : اتصالحو ومبسوطين كمان 😬😬
ياربي امس مشت نامت في غرفه الضيوف تاني اللماها معاه شنو ؟ هي رخيصه تكون مشت ليهو ،،،
💚💚💚💚💚💚
مشت رزان لي امينه امها عملو ليها عمليه مراره وبعد قامت بالواجب مشت مع امينه بيتا وبقو يتونسو ويضحكو ،، رزان جاها اتصال من رقم غريب وردت
* الوووو
* هلا بالغلا
* منو انت ؟
* طلال
* طلال ؟ خير في حاجه ؟ 😳😳😳
* عايز اشوفك اسي ..
* انا مع صحبتي ..
* اوك لمن تطلعي منها اعملي لي رنه يلا باي
قفلت رزان وهي سرحانه دبسا بي موعد وحتي م اداها فرصه ترفض ، لكن لا م علي كيفو ح تضرب ليهو وتقول ليهو م فاضيه 😔 وتسألو هو عايز منها شنو ؟ 🤔
قبل م تمسك التلفون جاتا رساله مكتوب ‏( م تتأخري ممنوع الاعتذار ‏) قفلت التلفون الزول دا عايز منها شنو 🤔 في البدايه نظراتو كانت اعجاب لكن اسي بقت مريبه ومخيفه 😰😰
امينه : رزان انا خايفه عليك وخايفه بيتك يتخرب ،، ارجعي عن الفي راسك دا انا اختك وخايفه عليك ربنا لحدي اسي ساترك لكن م كل مره تسلم الجره رزان م شغاله بي كلام امينه وسارحه بعييد بعد مسافه سألتا : عندك تلفون م محتاجه ليهو ؟ 😅 امينه : ايوه لحظه بس في الدولاب لكن انتي عايزا لي شنو ؟ 🤔 رزان : انتي ي مينو انتي عسل ومكمله السماحه بس نقتك كتيره حاولي غيري الحركه دي 😜😜😜
بعد شويه جات داخله غاده جاره امينه ورزان طنطنت : جات المصدر حق النقه لكن انا بطفشا اسي 😬😬 امينه : بتك تونا كيف؟ غاده : كويسه الحمد لله وانتي راجلك لسه هاملك وطافش بره؟ رزان اتملت من كلام غاده لكن ردت ليها : هاملني كيف يختي دهبي في يدي وقروشي في البنك شوفي نفسك راجلك جادعك من ليك سنه حدك بس ولدتي البت دي وتاني لمن جاك بعد فوات الاوآن الدكتور قال ليك خلاص مافي ولاده تاني ،، عجزتي وم انجزتي ،،،
المره طلعت تبكي من بيت امينه ،،،
امينه كوركت في رزان : غايتو سبحان الله في طبعك !!!
انا م عارفه عملت شنو ربنا اداني صحبه زيك بعدين انتي بتعايريها بعدم الولاده لييي انا وانتي الاتنين م والدين وم معروف البحصل لينا شنو 😒 اتقي الله ي رزان ياااخ 😏😏 رزان قامت علي حيلا وقالت ليها جيبي التلفون مليت من محاضراتك دي بعدين غاده دي هي البدت وبي شهادتك انتي حاضره تقول لي راجلك جادعك 😡

دخلت رزان التلفون في شنطتا وهي بتقول : تلفونك جعان لكن بمشي الحال يلا حبيبه انا بمشي بعد دا وسلمي علي يوسف لمن يضرب وقفت امجاد وركبت ومتردده تضرب ولا م تضرب ليي طلال
واخيرا ضربت ورد ليها واتفقو علي حته يتلاقو فيها وكلمت سيد امجاد يغير مسارو ووداها مطعم فاخر كدا ولمن نزلت قال ليها : قبل كدا وصلتك الصافيه بتتذكري رزان عاينت ليه وفعلا مره وصلها لي شقه عبد المنعم لكن اتجاهلت كلامه وحاسبتو وهي بتقول بصوت منخفض : م فضل كمان الا انت
عبير قاعده قدام التسريحه وبتجفف في شعرها وناجي راقد في السرير بتأمل في جمالها وبتبسم وعبير مراقبه المشهد بالمرايه وقالت : جنيت طبعا تتبسم مالك ؟ ناجي : رايك شنو ندك الليله ونقضي اليوم دا مع بعض في البيت لكن حبيبتي لحدي اسي م قلتي لي زعلانه مني في شنو ؟ بتمني حياتنا تكون مبنيه علي الصراحه انا بحبك وم صدقت انك بقيتي من نصيبي وعشانك رضيت اقعد في البيت دا رغم انو بيتي تجري فيه الخيل ‏( يعني كبير وواسع ‏) ولسه مستعد اعمل اي شي عشانك عبير : ربنا يخليك لي ي عمري
رزان مشت المطعم وبقت تتلفت وشافت طلال قاعد في تربيزه في النهايه ومشت عليه ولمن شافا وقف وسلم عليها وجر ليها الكرسي عشان تقعد وبعدها قال ليها تشربي شنو وقالت عصير رمان ومشي الجرسون يجيب الطلبات وطلال عاين ليها في عيونا وقال : من زمان متمني القعده دي معاك
رزان : ياريت تخش في الموضوع علي طول م عندي زمن
😒
طلال : برتاح ليك ونفسي نكون اصحاب بس ان شاء الله ☺ رزان : طيب حاضر كان ممكن تقول الكلام دا بالتلفون 😒😒 طلال : اسألك سؤال ؟ ليي دايما المره الحلوه زيك بتكون عصبيه ؟ رزان ابتسمت وشالت شنطتا ووقفت وقالت ليه : نتلاقي ☺☺
طلال عاين ليها في اشمئزاز وهي ماشه وكمل العصير حقو وبعدها مشي ،،،
💚💚💚💚💚💚💚💚💚💚💚💚
وصلت رزان البيت ومشت فتشت شاحن للتلفون الجابتو من امينه ولقت واحد قديم لكن شغال وركبت التلفون في الشحن وطلعت بره تشوف الحاصل شنو لكن جاها اتصال من امجد وردت : اهلين ،،
امجد بصوت غاضب : مرحبا رزان كنتي وين ؟ وليي م كلمتي زول وكاله هي من غير بواب 😡 رزان : مالك هايج ؟ طلعتا اروح عن نفسي فيها حاجه دي ولا لازم الداده تكون شغاله بدون إجازات 😡 بعدين اذا م مصدقني اضرب لي امينه ،،،
قفلت التلفون وختتو في الغرفه ونزلت تحت هايجه في مني وعبير وقالت : م بتفوتو فرصه عشان تخربو بيني وبين امجد لكن انا بعمل العايزاه وفي الوقت البريحني وما عندي حاجه لي اي زول واذا ولدكم طلقني في ستين حلوووه وصغيره الف مين يتمناني ،،مشت علي السلم لكن عبير قالت ليها : اذا ساء فعل المرء ساءت ظنونه 😒 رزان وقفت وقالت ليها : تقصدي شنو ؟ عبير عاينت ليها في غضب وقالت : قصدي انتي فاهماه وبضيف عليه انا لو عايزه اخرب عليك كان عملتها 😒 كلمه واحده مني امجد م كان عاين ليك تاني ،،عبير مشت بسرعه شقتا ودخلت وقفلت الباب عليها وهي بتغلي من الغيظ وتقول : كمان حصلت تهدديني ي عبير طيب زنيتي علي خراب عشك وخلاص من الليله اعلنت عليك الحرب 😡 مغفله وغبيه 😏😏😏😏
فجأة جاها اتصال من طلال رفضت المكالمه وقفلت التلفون ورقدت
وبعد شويه جا كوكي شايل تلفون عبير والخط فاتح واداهو لي رزان وهو بقول : قالو ليك آيات ضربت ،، مسكت رزان التلفون وردت علي آيات ومشت تغير هدوما عشان تمشي تلاقيها ،،
💚💚💚💚💚💚
امجد راقد في السرير مقلق غالبو النوم واتلفت لقي اسلام بقلب في تلفونو وسألو : البت دي معقول تكون بقت م بتحبني ؟ انا حاسي اني عصرت عليها وكمان اتكلمت معاها بطريقه م حلوه 😰
اسلام : والله انت مافي حاجه جايباك ورا غير قلبك الحنين دا 😅 مدلع البت دي اكتر من اللازم ،،صاح بتحبها ومرتك واي شي لكن المناسب في اي شي دايما حلو ي مان
امجد : آآآه اصلك م عارف بحبها قدر شنو ؟ 😍 بحبها من عمرها 14 سنه وربيتا علي يدي وم بتحمل ازعلا ❤❤❤❤ ومحضر ليها مفآجأة ،
اسلام وهو بقفل في التلفون وجر الغطا عشان ينوم : اضرب ليها اصلك كبكابه وجرسي وبكره تطلع ليك في راسك 😏😏
امجد شال المخده وضربو بيها وهو بضحك وضرب تلفون ورضا رزان ونام وهو اسعد زول في الدنيا دي 😍😍😍😍😍
رزان مشت قابلت آيات وبعدها مشو عياده واثناء م هم منتظرين النتيجه قالت آيات : والله ي رزان حيرتيني معاك عديييل ،، والله انا خجلت ليك ياخ خافي علي نفسك ،،رزان : ي آيه خليني عليك الله انا الفيني مكفيني بعدين النتيجه لسه م ظهرت م تسبقي الاحداث ،، آيات في قلق الله يكضب الشينه ،،، رزان : لو حصل الفي راسنا معناها ربنا ح يكشفني المره دي 🙊
آيات : كدي ي رزان نتكلم برانا ،، لمن ربنا ابتلاك كان تعملي حسابك لا صغيره لا جاهله مفروض تكوني حريصه بعدين الفاشل عبد المنعم دا مفروض تكوني تبتي من العملو فيك ،،
رزان والدموع جاريه
من عيونا : الكم مره اللاقيتو فيها كانت م مرتبين ليها ونسيت م عملت حسابي 😰😰
آيات : يلا خمي صري احتمال كبييير تكوني حامل و
قطعت كلاما بعد سمعت البت بتنادي في اسم رزان وبسرعه مشو هي وآي
ات للدكتور والنتيجه قدامو وبعدها قال لي رزان : مبروك انتي حامل ،، لازم طول فتره الحمل الراحه الكامله و
قاطعتو رزان : عايزه انزل البيبي ي دكتور ،
الدكتور : استغفر الله العظيم ،، خليك عارفه ي مدام انك اتعرضتي لعمليات اجهاض كتيره ودي فرصتك الاخيره عشان تبقي ام والقرار في ايدك ،،،

رزان نططت عيونا وبقت تبكي بعد الدكتور قال ليها : ربنا يديك نعمة تنزليها ؟ اكيد خايفه علي جسمك وشكلك وجمالك صاح ؟ استغفري ربك وهيئي نفسك عشان تستقبلي طفلك وحافظي عليه وربيهو تربيه كويسه ،،
آيات مسنده رزان لانها م قادره تمشي بالصدمه وبسرعه ركبتا امجاد وهي رجعت البيت لي اولادا ولقت بطه محمومه وحلقا وارم باللوز وتبكي وطوالي جرت بيها العياده ومعاها عمها ،، وهناك الدكتور قرر ليها عمليه سريعه يشيل ليها اللوز وآيات ضربت لي احمد راجلها وكلمتو بالعمليه وقال ليها اوضاعو تعبانه جدا وم عندو قروش وطلب منها تتصرف وتتدين قروش من اي محل لحدي م يلقي قروش ويرسل ليها ،،
رزان رجعت البيت ولقت حاجه مني مقلقه قاعده في الهول منتظراها وسألتا في خوف : مالك حبيبتي ان شاء الله خير ؟ نعل م عيانه ؟ رزان وواضح عليها الاعياء والحزن : لا ي امي كويسه م عندي شي !!
حاجه مني : طيب مشيتي العياده لي شنو ؟ رزان ارتبكت وبقت تتمتم : ع عياده ؟ القال ليك منو مشيت عياده ؟ حاجه مني : عبير شافتك انتي وآيات داخلين المستوصف ،، رزان : عبير الله ليها من التجسس حاجه مني : م قصدها حاجه هي خافت عليك بس !
رزان : علي العموم مشيت مع آيات انا كويسه م عندي شي ،، عن اذنك ي امي تعبانه وماشه انوم ...
دخلت غرفتا ورقدت عايزه تنوم سمعت صوت عبير عالي وسكتت عشان تفهم وعرفت انو هي وناجي اتناقشو في موضوع بت بتراسل معاها ناجي علي الواتس ،، رزان اتبسمت وقالت في سرها : ولسه الجايي اكتر شدي حيلك بس وخليك جاهزه ...
قفلت التلفون الراسلت منو ناجي ورقدت مبسوووطه ..
وضربت تلفون منعم ورد ليها : الوووو
* اهلين منعم كيف اخبارك ،،
* انا كويس انتي عامله شنو ؟ والله مشتاق ليك واسي في بالي ..
* القلوب عند بعضيها ، اسمع عايزه اقول ليك شنو قبيل مشيت العياده !!
* عياده ؟ خير ؟ العيان منو ؟
* انا حامل !!
* شنو ؟ حامل ؟ حامل كيف ؟ انتي جنيتي ؟ لا اكيد انتي جنيتي ؟ اسمعيني كويس يلا .. م عندي ليك ااااي حاجه واتصرفي وعشان اكون معاك شهم بخت ليك في حسابك في البنك مبلغ محترم واعتبريها مكآفأة نهايه الخدمه واذا الشيطان وزاك تعملي حاجه كدا ولا تحاولي تحتفظي بالبيبي بنكركك حطب وبفضحك ولو علي انا راجل ومرتي عارفه البينا والعفو والعافيه .
رزان ختت التلفون بعد قفل منعم في وشها وبقت تبكي .. ح تتصرف كيف ؟ مستحيل تضحي بي آخر فرصه ليها في انها تكون ام .. لكن كيف تحتفظ بالبيبي ؟ كيف تواجه زوجها والناس ؟ كيف وكيف وكيف اسئلة كتيره بدون اجوبه .. منعم كل همو والشي القدر عليه القروش ،، اي شي بالقروش ..
رزان سهرانه ومجافيها النوم .. قامت من السرير ونزلت تحت تعمل فنجان قهوة ولمن قربت لي غرفه ناس عبير سمعت ناجي بقول : انتي م عندك ثقة فيني ؟ طول عمري متجنب اتزوج مَـرّھٌ م بتثق في نفسها ولا فيني ،، حاولي غيري طبعك دا وارحميني وارحمي نفسك ،، عبير قالت ليه : انت اتغيرت وغيرتك البت الاسمها لنا دي البراسلها في الواتس 😡 ناجي : ياخ اعملي الدايره تعمليهو .. كرهت حياتي ذاتا .. كل يوم موضوع جديد .. مليت خلاص لو عارف العرس كدا كنت فكرت الف مره .. كفايه اني لحدي اللحظه دي م قادر انسي انك كنتي رافضاني خمسه سنه عشان بتحبي ود خالتك امجد .. دي عيشه تكره والله ،،
🔹🔹🔹🔹🔹🐽񞔹🔹🔹🔹🔹🔹
رزان خلت القهوة ومشت شقتا بدون م يحسو بيها وقالت في سرها : خلاص م محتاجه اخت ليهم تلفون في الغرفه وبعد ينومو اجي اشيلو .. اصلا هم المشاكل بينهم مستويه عايزه بس حبه اجتهاد واحول السيده عبير الزوجه السعيده الي مطلقه بائسة ي حراام .
هي بس باقيه لي عارض بعد تتطلق والعبيط حقها دا يطير يطلع من البيت .. الريش حقها بتقصا ، اما عجوز غابرين مني اصلا عميانه وم داريه بي شي .. وكدا اذا استمر حملي مافي زول بلاحظ اصلا انا م عندي بطن ..
🔹🔹🔹🔹🔹🐽񞔹🔹🔹🔹🔹🔹
كوكي صحي نص الليل يكورك ومشي علي شقه رزان ولقاها نايمه وحضنا ورقد نام لحدي الصباح ورزان م حست بيهو الا بعد جات عبير داخله وصحت رزان عشان تكلما بي مقابله كوكي حقت الدكتور الليله ..
رزان فتحت عيونا في كسل وبقت تعاين حواليها وفجأة حست بي نفس حار قريب منها وعاينت مخلوعه وصرخت : كاااامل .. قوم اصحي .. جيت بتين رقدت جنبي ؟ قوم تقوم قيامتك 😡 كدي الليله ي ود اللذينا القاك عملتا في سريري عشان اقتلك واوقف ليك قلبك الاصلو شغال بالدفره دا 😡 قامت لزت كوكي هناك لحدي م وقع في الواطه واتحسست الفرش ولقت اصلا مافي حاجه وقالت ليه : اسمع انا م امك .. امك ماتت زمان وتاني لو ربنا عايز يغطس حجرك تعال ارقد جنبي مفهوم ؟
قالت كلاما دا كلو وهي مديا ضهرها الباب وفجأة اتلفتت علي الباب وياريت لو اتلفتت لقت امجد واقف في الباب وبعاين للمشهد من بدايتو جا كيف ؟ وبتين ؟ م معروف المهم رزان بقت في موقف لا تحسد عليه وشعورا متروك لي توقعاتكم
حرفياا كده ماف زول ح يكمل معاك لي النهايه ..ماف زول ح يتحمل ويحمل معاك كل مشاكلك ....ماف زول ح يقيف معاك لما تكون متضايق ومخنوق ..ف حااول واسي نفسك واتقرب من ربك لأنوو #ربنا_هو_السند💜

شافت امجد واقف وبعاين للمشهد وعيونو لمن محمره من الغضب وجسمو برجف ونفسو قايم ، ضاعت كل فرحته وشوقو ليها وللبلد ندم علي الجيه والمفآجأة اتحولت لي كارثه وكابوس دي المره الجابا عشان تبقي ام لي ولده اليتيم والمريض ؟ ح يمشي وين من عذاب ربنا ؟ كل السنين دي رزان بتتعامل مع كامل كدا ؟ رزان طبعا في موقف لا تحسد عليه عايزه تقع من طولها امجد م لقي يجي الا في موقفا الشين دا مع كوكي اكيد ثقتو ضاعت فيها بعد شاف ولدو اليتيم بتعامل كيف ؟ المهم رزان حاولت تتدارك الموقف وجرت عشان تحضن امجد وتسلم عليه لكن هو مد ليها يده من بعيد وثبتا وطلع من الغرفه والعبره ماسكاهو ابدا م اتصور انو رزان تكون بتعامل كامل كدا لا مستحيل يمررا ليها كامل خط احمر وامانه في رقبته حاجه مني طبعا سمعت رزان لمن كانت بتشاكل في كوكي وحاولت تهدي امجد شويه وقالت ليه : اعذرها ي ولدي هي مسكينه انت بعيد منها وهي زهجانه من الوضع وفي النهايه نحن بشر بنخطي ونصيب عافيه منك ي ولدي هي برضو امانه في رقبتنا م تحاسبا وبعدين كامل ود اختا يعني ولدا عشاني انا سامحا عافيه منك ي ولدي وعبير جات سكنت معانا عشان تعتني بينا انا وكوكي يعني م تشيل هم ي نور عيوني
امجد باس امه في راسا وباس يدها وقال ليها : والله ي ست الكل الدنيا دي لو فيها عشره زيك تبقي جنه
عبير جات وسلمت علي امجد في فرحه وشوق وهو قال ليها : بقيتي مزززه زي م بتقولو هنا صاح ؟ عبير : ههههههه انا اصلا مززه ي امجد وبقو يتونسو ويضحكو لحدي م جا ناجي من بره وسلم عليهو ونادو رزان للغدا وقالت م دايره وطول اليوم قاعده في غرفتا وامجد مع امه وولده لحدي م جا الليل وحاجه مني حنستو وقال ليها : م طايق اعاين ليها في وشها بنوم هنا معاكم ولا م عايزني حاجه مني : يسعدني ي نور العين لكن حراام عليك رزان تكون زعلانه شديد امشي ليها عليك الله عشان خاطري
مشي امجد شقته ولقي رزان راقده وطافيه النور وولعه وقعد ورزان طوالي قامت من رقدتا ومدنقره راسا وبدا امجد الكلام : الحصل منك دا صدمني وخلاني اعيد النظر في حاجات كتيره ،،كامل ولدي خط احمر ودي آخر مره اتكلم في الموضوع دا رزان قربت منو واعتذرت وقبل الاعتذار وبعد شويه تلفونا ضرب وسكتت الجرس وبعد 5 دقايق جاتا رساله وامجد عنده فضول يعرف دا منو ؟ وشال التلفون وفي اللحظه دي رزان كانت شايله كاس فيه
مويه وقصدت تتعتر عشان المويه تتكشح في التلفون وم يشتغل طوالي وبعدها مثلت انها زعلت علي التلفون لكن امجد قال ليها : ولا يهمك جبت ليك تلفون تحفه ودا اديهو لي زول يكون م عنده تلفون لحظه امشني اجيب ليك التلفون الجبتو ليك وانتي طلعي الشريحه من تلفونك رزان مشت بسرعه طلعت الشريحه من التلفون ودخلتا في تلفون امينه والضارب كان طلال ورسلت ليه رساله قالت ليه امجد زوجي جا
وطلعت الشريحه وامجد جا وشغل ليها التلفون الجديد وفرحت بيهو شديد ،، رزان طبعا فرحتا كبيره خلاص ح تحتفظ بالبيبي وتنسبو لي امجد عادي ،،
بسرعه مشت استحمت ولبس احلي قميص نوم عندها واتريحت وجات طالعه م لقت امجد جرت ليها عبايه ونزلت تشوفو وين ولقت حاجه مني مقلقه وخايفه سألتا في شنو ي امي ؟ جاوبت كامل نفسو اتضايق شديد وابوه جري بيه الحوادث امشي الحقيهم ي بتي واضربي طمننيني
رزان طلعت بسرعه وهي بتقول : انا زي الغريبه في البيت دا م بكلموني بأي شي ربنا بس يخلص لي حقي ،
وصلت المستوصف ولقت امجد وعبير وناجي واقفين بره والدكتور مع جوه مع كامل وطوالي سألت : قالو عنده شنو كوكي؟
جاوبت عبير وعيونا محمره من البكي : قال قلبو ضعيف جدا وشغال بنسبه %27 وحاليا في العنايه المكثفه ادعي ليه ربنا يرفعه .. رزان اضايقت وقالت في سرها : ي الله دا وقتو اسي ؟ الزمن م في صالحنا الحمل حاليا صغير لكن الولد دا لو حصل ليه حاجه ابوه بعيش سنه حاله حداد ،، لازم تتصرفي سريع ي رزان وتخليه يقرب منك ان شاء الله يوم واحد وبعدها يحصل اليحصل ..
🔹🔹🐽񞔹🔹🔹
مرت الساعات بطيئة وكئيبه وقريب الصباح الدكتور جا طالع وقال لي امجد : للاسف مافي تقدم لازم عمليه ونسبه النجاح ضعيفه جدا ،، نبهتكم كم مره الولد م ملتزم بالتعليمات وكفآءة القلب من %50 اتراجعت لي %27 ودا بسبب الاهمال وربنا يكون في العون .. عايزين موافقتكم عشان نقدر نعمل العمليه فكرو وعلي الزمن م في صالحكم ..
امجد بقي يبكي بصوت عالي ومنهار تماما وعبير كمان قاعده جنبو بتهدي فيهو ورزان وناجي واقفين بعيد ومراقبين الموقف وبعد شويه رزان قالت : عبير بس تلقي فرصه تقربا من امجد م بتقصر ابدا .. ناجي عاين لي في خلعه وقال : انتي ملاحظه برضو ؟ رزان اتصلحت للكلام وقالت : طول عمرها كانت بتحبو وافضه اي عريس يتقدم ليها وقالت مهما تبعد منو قلبها وكمان سمعتها بتقول لي صحبتا في التلفون انها رسلت ليك واحده تراسلك في الواتس عشان تحصل مشاكل بينكم وتطلقا وترجع تقرب من امجد تاني .. وعلي فكره هي الوحيده العارفه امجد جايي حتي انا مرتو وكمان امو م عارفين دا ح يحصل .. وارجوك لو سمحت م تجيب ل
يها سيره بالكلام الدار بينا دا من غير سبب هي خاتاني في راسا 😔😔😔
الساعه 8 صباحا كوكي دخل العمليه وامجد منهار قاعد م بدي اي اقوال وعبير مشت البيت تجيب حاجه مني عشان تحضر العمليه ورزان تملا في راس ناجي كلما تلقي فرصه لحدي م وصل الذروة .
تلفون امجد ضرب وردت رزان لانو امجد في عالم تاني كامل في العمليه ونسبه النجاح ضعيفه جدا واحتمال كبير تحصل مضاعفات ،،
رزان : الووو
* مرحبا وين امجد لو سمحتي اديهو التلفون الموضوع ضروري ..
* منو انتي ؟ وعايزه شنو من امجد ؟
* اوووف انا ايمان وضاربه من السعوديه
* عايزه شنو ؟
* كلمي امجد قولي ليه زين الدين عمل حادث خطير وطالب يشوفك ضروري ..
في اللحظه دي الدكتور جا طالع من غرفه العمليات وكلهم جرو عليه وطلع الكمامه وقال .
الجزء 14
الدكتور قال : والله نحن عملنا العلينا حصلت مضاعفات كتيره في العمليه وبصراحه م بقدر اطمنكم الا بعد 24 ساعه .. الله معاه ادعو ليه بس حاجه مني بقت تبكي وتكورك : وووب علي .. يارب تقيف معاه ي الله وووب علي ،،كر علي من الحصل ليك ي ود بطني .. يارب ارفعو يارب يارب يارب ..
عبير وقعت من طولا علي الارض وامجد جري وشالا دخل بيها للدكتور وناجي واقف يعاين وم مشي عليها ورزان تحرش فيه لسه
امجد رد علي التلفون المره دي وكانت ايمان وقالت : الحقني ي امجد زين تعبان شديد وخايفه يحصل ليه شي وانا براي في الغربه الحقني بسرعه .
* اهدي انا كمان ولدي في عمليه وحالتو م يعلم بيها الا الله ..
* ولدي كان مع ابوه في الحادث وحالتو صعبه جدا ،،اتخيل طفل صغير زي دا عندو نزيف في الدماغ وزين اول م فتح طلب يشوفك وتاني خشا في غيبوبه
* شدي حيلك واول م اطمن علي كامل بقطع اجازتي واجي اشوف زين ..
آيات ضربت لي رزان تلفون وطلبت منها قروش عشان العمليه ورزان طوالي ضربت لي طلال وطلبت منو مبلغ 5 الف جنيه والباقي كان عندها وبعد 4 ساعات طلال جا المستشفي وادي رزان القروش وشكرته جدا ومشي وطوالي ضربت لي آيات عشان تجي تشيل القروش وتشوف كوكي وجات معاها لمياء وريان وقيلو معاهم في المستشفي والمغرب مشو بيتم عشان بطه عمليتا الصباح بدري
امينه سمعت من آيات وجات تبكي ولامت رزان لانها م كلمتا بالعمليه ورزان كان ردها : والله امجد جا فجأة وكوكي تعب وكل الحاجات دي جات مع بعض وراسي اتشطب وناس آيات عرفو بالصدفه والله .
امينه : انتي ليك زمن متغيره لكن ي ستي م علينا انتي صحبتي واغلي زوله عندي ومهما تعملي م بحاسبك وبعمل الواجب العلي ..
رزان سكتت وم قالت حاجه وبعد شويه جات عبير طالعه من العنبر م قادره تمشي ومتسنده علي الحيطه وامينه جرت عليها وهي بتقول : مالك حبيبتي خير ؟ انتي عيانه ؟ عبير : قالو عندي ملاريا شايلاها وحايمه واسي مع مرض كوكي دا ظهرت .. بعد شويه اتذكرت قطره حاجه مني ومشت عملتا ليها وقعدت جنبها وطمنتا علي كوكي لكن حاجه مني تبكي وتقول : م مطمنه ي بتي المره دي فيها عمليه والقلب ضعيف الله يغطي عليه ويرفعه عبير : ايوه ي امي دا بس الدايرا منك ادعي ليه .. م عايزه بالي يكون مشغول عليك انتي كمان .. م في يدنا شي وربنا كريم ،،
🔹
بعد شويه الكل اتلفت يشوف بت زي القمر طويله جميله منسقه سمراء كل شي فيها خرافي .. جات وقفت جنب ناجي وقالت : هنا الغرفه الراقد فيها كامل امجد ؟ ناجي فتح خشمو وبقي مبحلق في الشمس الجات وقفت جنبو دي وقال بعد كررت السؤال : ايوه اتفضلي وصلتي تب 😊😊 رزان مراقبه المشهد من هناك وتتبسم ساي وبعد مشت وقفت جنب البت وحضنتا في حراره والبت فرحانه وقالت ليها : كل سنه اسافر واجي القاك احلي من القبلها انتي بتعملي شنو ؟ 😍
رزان ضحكت وقالت : الله يجازيك ي عزاز لسه م خليتي جنك دا وجيتي بتين من السفر بت خالتك امينه الغتيته دي م قالت لي انك جيتي 😅 عزاز : لا هي م عارفه انا من المطار مشيت البيت قلت اعمل ليهم مفآجأة لكن سمعت انو كوكي عمل عمليه ربنا يشفيه ان شاء الله ..
رزان : آمين يارب تسلمي حبيبه وحمد لله علي السلامه ،،
عزاز جات قربت منها وهمست وهي بتعاين لي ناجي : دا منو الكساره دا واااي من حلاتو ❤ رزان عاينت لي ناجي ولقتو م شال عينو من عزاز وقالت : قصدك ناجي .. ياخ دا لو قدرتي ترميهو تكوني جيتيني واقعه من السماء عديل ،، هو راجل عبير طبعا وليهم ي داب شهور لكن المشاكل بدت تظهر بينهم من اسي واذا عجبك خشي طوالي ..
عزاز : شنو ؟ العسل دا راجل عبير ؟ بت المحظوظه ،، عبير م شينه صاح 🙂 لكن ناجي دا كساره شديد وبستاهل واحده جميله جمال خرافي وتكون ذكيه وجذابه ،،
رزان : هههههه واكيد المواصفات دي عندك .
عزاز سلمت علي امينه وجات ماشه جنب ناجي وبقت تتجدع وترمي الطرحه من راسا عن قصد وتتبسم وطلعت علي الكافتريا ولحقا ناجي وطلبت رويال رمان وطلعت التلفون من شنطتا مسافه يجيبو ليها البارد ولمن عاينت لقت زول مادي ليها كرستاله الرمان ورفعت راسا وكان ناجي ومسكت الكرستاله ومعاها مويه صحه وشكرته وحاسب وخت ليها ورقه فيها رقم تلفونو ومشي جوه .. فتحت الورقه وحفظت الرقم في تلفونا وضربت لي رزان وقالت ليها السناره غمزت وصحبك وقع خلاص .
🔹🔹🔹🔹🔹🐽񞔹🔹🔹🔹🔹🔹
امينه جات لي رزان واستأذنت عشان تمشي البيت وعزاز بتكون تعبانه لانها جايه من السفر ،،وقالت ليها تضرب تطمنا لمن كوكي يفوق وودعتا ومشت ومعاها عزاز
🔹🔹🐽񞔹🔹🔹
بعد جا الدكتور ودخل علي كوكي وبعد كشف فتره طويله جا طالع ووقف جنب حاجه مني وشال نفسو وختاهو وقال : مبروك ي جماعه الحصل دا م عارف حصل كيف لكن كل البقولو قدره ربنا فوق كل شي واسي اقدر اقول ليكم العمليه نجحت وحمد لله علي السلامه ❤
الجزء 15
حاجه مني اغمي عليها من الفرحه وامجد سجد شكرا لله ورزان وناجي كلهم فرحو شديد وعبير اتفجرت بالبكي ومشت اسعفت حاجه مني وبسرعه الجميع مشو علي غرفه كوكي لكن الدكتور وقفهم : هيي علي مهلكم علي مهلكم الزياره ممنوعه حاليا ، وانا شايف قعادكم هنا م ليهو لزوم امشو والصباح تعالو علي الاقل يقدر يتكلم معاكم نحن اديناه منوم عشان هو طفل م بنقدر نسيطر علي حركتو ومره تانيه حمد لله علي السلامه .
رزان جرت حضنت امجد والكل سعيد وفرحان .. رزان ساقت حاجه مني وقالت ليهم ماشه البيت وبجي الصباح ..
رزان بعد وصلت البيت ضربت تلفون لي امجد
* مشتاقه ليك
* انا كمان لكن كامل شغلني منك اعفي لي ..
* خلاص انت ح تقعد معاي اقل شي تلاته شهور صح ؟
* آه ياريت اقدر ..
* اسي م مشتاق لي ؟
* اكيد ي روح الروح ميت عديل بي شوقك
* خلاص بعد تطمن علي كوكي تعال البيت ان شاء الله ساعتين ..
* لكن عبير بتكون براها هنا ..
* شنو ؟ عبير وين راجلا بعد عرست م ح نرتاح منها ..
* خلاص خلاص بحاول اجي ..
قفلت رزان وهي فرحانه وجرت بالليل داك جهزت نفسها تماما ولبست اجمل م عندها واتبخرت بالصندل وفتحت فيلم تتسلي بيهو لحدي م امجد يجي ..
اسلام اتصل علي امجد وكفر لي كوكي وبعدها قال : امجد زين الدين تعبان شديد الحادث كان مروع وولده مات وهو لسه م فاق تعال الليله ولا بكره بالكتير .. كامل اطمنت عليه الحمد لله .. زين كان ماسك المدير المالي والاداري وكل الحسابات حقاتنا انا وانت وكل الاجانب عنده واذا لا قدر الله مات والموت علينا حق بناخد اكبر ماسوره في حياتنا والسعودي دا ممكن يتغابي فينا العرفه ويكون حصاد السنوات كلو ضاع .. احمد وبنا انو بثق فيك واول م زين رقد فكر يجيبك طوالي يقطع ليك اجازتك .. كلها فتره شهر وبعدين تعال راجع لي مرتك واهلك او جيبم زياره ..
* والله ي اسلام ي اخوي كلامك عين العقل وبكره انا بجي في اقرب حجز ..
* اوك .. تصل بالسلامه
امجد ضرب المكتب يشوف حجز وفعلا لقي حجز الحضور 8 صباحا .. بس بقي المشكله رزان ح ترضي كيف غياب 3 سنه ويجي يومين والتالت يرجع .. عاين للساعه لقاها 3 صباحا قال خلاص يمشي يقعد معاها الساعات دي ويرضيها ويوعدا بي زياره وعمره في اقرب فرصه ،،
مشي مكتب الدكتور عشان يسأل من حاله كامل لكن لقاهو طالع من غرفتو وقال : جيت في وقتك كامل فاق وبسأل منك انت وامه ادخل طمنو واذا مدام رزان موجوده ناديها كمان ..
كامل طلع تلفونو وحاول يضرب لي رزان وم ردت يظهر نامت .. المهم دخل لي كوكي ومن شافو عايز يقوم يسلم لكن امجد قال ليه : لا ي بطل انا بجيك قريب .. حمد لله علي السلامة شد حيلك وقوم سريع عشان جبت ليك حاجات كتيره ..
كوكي : شكرا بابا .. امي وين ليي م جات ؟
امجد : كانت منتظراك هنا وبعد اطمنت عليك مشت البيت ترتاح ..
كوكي : خلاص اقعد معاي م تمشي من جنبي الدكتور بجي تاني يجرحني بالسكين
امجد : لا ي بطل مافي زول بعمل ليك حاجه
🔹🔹🔹🔹🔹🔹🔹🔹🔹
صحي امجد مخلوع بصوت تلفونو وكانت رزان وبقت تجوط وتكورك : انا غلطانه عشان ضربت ليك واترجيتك تجيني .. آسفه جدا 😔
امجد في صوت حزين : والله ي رزه ليك حق تقولي اي حاجه ولسه ..
رزان : تقصد شنو ؟
امجد : لازم اسافر اسي لكن اوعدك اجيبك زياره وكمان تعملي عمره اصلا كوكي محتاج يغير جو ..
رزان غضبانه : اسمع خلي عبير ولا امك تجيب كوكي يقضي فتره النقاهة معاك 😡
وقفلت الخط في وشو وقفلت الغرفه عليها .. وبقت تقول وهي بتبكي .. برضو م بنزل الولد .. اصلا انا م عندي بطن وبحاول اخفي الموضوع بقدر الامكان ولمن تجي الشهور الكبيره يحلها الحلال .. ايوه .. م بتنازل عن ولدي حتي لو خسرت امجد وخسرت اهلي كلهم .
هو قايل نفسو شنو يعني .. منتهي الاستهتار في ستين ..
🔹🔹🔹🔹🔹🐽񞔹🔹🔹🔹🔹🔹
وصل امجد المنطقه الشرقيه وبسرعه علي المستشفي المرقد فيهو زين الدين وهناك لقي ايمان قاعده ومن شافتو جات جاريه عليهو حضنتو وبقت تبكي وامجد طبطب عليها وقال : ربنا يعوضك ان شاء الله ويشفي ليك زين ويقومو بالسلامه ..
ايمان : شفتا ي امجد انت مشيت من هنا والمصايب حلت علينا من هنا 😔😔😔😔
امجد : معليش كل البجيبو ربنا كويس ..
مشي امجد للدكتور عشان يسأل من حاله زين واتصدم لمن سمع كلام الدكتور انو في غيبوبه كامله وم معروف البحصل شنو وحتي الدكتور م قادر يتوقع لانو الوضع حساس شديد ،،
امجد ساق ايمان وبتها وداهم البيت وعايز يمشي شقته ايمان قالت في خوف : ح تخلينا برانا انا وبتي ؟
امجد : المحل آمن بعدين انا جنبكم اذا ناديتي بسمعك واسلام كمان في الشقه اذا انا طلعت ،،
رزان قربت منو وقالت : عشان خاطري خليك معانا الليله او لحدي م زين يبقي كويس بس امشي شغلك وتعال بيت معانا .. عشان خاطر بتي بس عليك الله ..
امجد سكت مسافه وبعدها قال : اوك .. لكن عشان اكون معاك واضح اي حركه منك انا بطلع وتاني م ح تشوفي وشي 😒
🔹🔹🔹🔹🔹🐽񞔹🔹🔹🔹🔹🔹
رزان مشت قابلت الدكتور وقال ليها وضع الجنين كويس وغشت امينه من هناك وبعد سلمت وقعدت امينه قالت ليها
: يختي افتريتي جنس افتراء الاداك بالكوريك يدينا بالملعقه 😏😏
رزان : ههههه والله زهج بس وقزف م اكتر
امينه : امجد اخبارو شنو ؟
رزان : م قعد ارد ليه في التلفون .. شهر من سافر بضرب م حصل رديت عشان يتأدب ..
جات عزاز داخله وسلمت علي رزان في حراره وقالت ليها : والله كنت جاياك آخد لي معاك يومين لكن صحبتك دي تتدلع فيني تقول انا يوسف راجلا ولا البيبي دا جايبا لي انا 😊😊
رزان في دهشه : امينه حامل ؟ يخسي عليك تدسي مني انا ليي يختي بحسدك ولا م بتمني ليك السمح ؟؟
امينه في ارتباك : م جات مناسبه والله وزي م عارفه قريب دا م اتلاقينا .. اعذريني 🏻🙏 رزان : عموما انا كمان حامل !!
امينه : عليك الله 1000 مبروك انا دايما كنت بتمني يحصل لينا حمل سوا واخيرا ربنا استجاب لي دعاي ،،
رزان في استياء : م تتحمسي شديد كدا حملي انا م شرعي ودا الموضوع الجابني ليك انتي اختي ومافي زول بحل لي موضوعي غيرك ..
امينه اتخلعت وبقت تتمتم وتقول : كيف ؟ كدي عيدي الكلام تاني م استوعبتا .. واساعدك كيف ؟ 🙊

رزان : صدقيني دي الحقيقه وم بقدر انزل البيبي لانها دي فرصتي الاخيره عشان اكون ام
امينه : لو بتقدري تتحملي ذنب انك تنسبي طفل لي غير ابوه اعمليها وربنا يسامحك ..
رزان : انتي م فاهمة حاجه .. امجد الايام الجا فيها كان مشغول بي مرض العارض كوكي وم لقينا فرصه نكون مع بعض عشان كدا مستحيل امجد يعرف بالحمل دا ولا اي زول في بيتنا ..
امينه نططت عيونا وقالت : اكييد م جاده كيف تقدري تدسي الحمل لحدي م تتمي .. قولي قدرتي تنجحي ح تودي البيبي وين ؟ اكيد م حتوديهو دار الرعايه صاح ؟
رزان : عايزاك تربيهو معاك قولي لي يوسف اي حاجه وانا ملزمه بي المصاريف وم بتخسري اي حاجه ..
امينه : آسفه ي رزان المره دي انا م معاك ..
ح تعملي لي مشكله ويوسف اصلا عندو تحفظ علي علاقتي بيك .. انا آسفه بعدين انا كمان ولدي م بسمح يتربي مع ولد ح
قطعت كلاما وسكتت ورزان طوالي قالت : كملي ود حرام صاح ؟ شكرا ليك كتير ..
عزاز قالت لي امينه : بالغتي عديل دي الصداقه يعني تتخلي عن اغلي صديقه عندك وقت الحاره ؟ انا شخصيا م عندي شغله بي علاقتك معاها انا بقيف معاها ومستحيل اتخلي عنها واذا الكلام دا م عاجبك وم عايزاني اقعد معاك في بيتك بمشي ناس خالتي او ٱٱجر شقه معاي زميلاتي ..
امينه : هوي ي مجنونه اولا رزان صديقتي شديد واقرب صحبه لي ويوسف كمان بحترما لكن دي حملت 3 مرات ونزلتو ودي المره الرابعه تحمل .. دا حرام زاتو وانا قلت ليها كدا عشان تحس بي غلطا وترجع تاني تبقي زوله كويسه بعدين كيف اتحمل مسئوليه طفل صغير كدا واقول شنو لي يوسف واهله وحتي اهلي .. فكري فيها ..
علاقه عبير وناجي اتوترت شديد وبقي ناجي ينوم في غرفه الضيوف عشان يتكلم مع عزاز بي راحتو ومره عبير سافرت البلد تشوف ابوها عيان ناجي طلب من عزاز تجي تقضي يومين مع رزان وتكون قريبه منو وفعلا جات وبعد المغرب حاجه مني نامت وناجي ورزان وعزاز كانو في الهول بشربو في شاي المغرب وبعد شويه عزاز قالت لي رزان عايزه رويال رمان من السوبر ماركت .. رزان قالت ليها : عندي رمان في التلاجه انتظري اخلطو ليك فرش احسن ليك من حق الدكان دا كلو غازات ،،
عزاز : لا لا عايزه من الدكان م بحبو فريش .
رزان عاينت ليها وقالت وهي واقفه : شكلها توزيعه دي .. اوك انا ماشه ،،
اول م رزان طلعت ناجي طلب من عزاز تمشي معاه شقه عبير فوق وبسرعه طلعو وهناك ناجي بدا يحضن عزاز ويتحسس في جسدا وهي بتتمنع ورفضت يقبلها وقالت ليه : اسمع انا الحاجات دي م سكتي ي ود الناس ،،
ناجي ولسه بقرب منها : طيب سكتك شنو ي عبير ؟
عزاز لزتو منها وصلحت الطرحه وشعرها وقالت : عبير ؟ لما انت بتحبها وبتهضرب بي اسمها عامل فيها بتحبني ليه؟ وجاري وراي وخليتني اتعلق بيك ناجي : والله بحبك واحساسي معاك م بشبه احساسي بي عبير .. لكن انا بس اتعودا علي اسم عبير .
عزاز : انا سكتي حلال وم بقبل بي شريكه يعني لو جادي معاي عارف تعمل شنو !!!
عبير رجعت من البلد ونفسياتا في الواطه حتي حاجه مني لاحظت وقالت ليها : مالك ي بتي شكلك وصوتك م عاجبني في شنو ؟ موش اطمنتي علي ابوك تاني في شنو؟
عبير عاينت لي رزان وقالت : علاقتي بي ناجي بتلفظ في انفاسا الاخيره ،، اولاد الحلال دخلو بينا
رزان جاطت فيها : قصدك شنو ؟ انا مالي ومال علاقتك بي ناجي .. بعدين احسدك علي شنو عندي راجل لو قعد ينشاف ولو وقف ينخاف دايره بي ناجي حقك دا شنو 😡 ومشت شقتا فوق واتصلت بي عزاز وقالت ليها : اها موضوعك لسه م خلص مع ناجي ؟ الزوله دي متزايده شديد بعد دا تاني م بنقدر عليها ..
عزاز : بعد اسبوع جايي بيتنا وقال اذا طلقا م بعقد علي اطمني نهايتا قربت خلاص ..
🔹🔹🔹🔹🔹🐽񞔹🔹🔹🔹🔹🔹
حاجه مني : مالك ي عبير انتي دايما عاقله ليي بتتعاملي مع رزان كدا دي برضو اختك ،،
عبير : اختي بتخرب بيتي ؟ تتذكري موضوع البت الاسمها لينا بتاعت الواتس .. هي المرسلاها عشان تخرب بيني وبين ناجي وقدر حصل وبي فضلها اسي ناجي بقي سلام الله م بديني ليهو ،، دي خوه شنو ي امي ،،
حاجه مني : لا حول ولا قوه الا بالله ،، يلا لو دا صحيح ليي تخلي راجلك تلهفو واحده تانيه بكره امشي ليه في البيت حقكم وصالحيهو وامسكي فيه بي يدينك واسنانك ..
عبير حضنت حاجه مني وقالت : انتي فعلا امي الدايره لي السمح بكره بمشي ليه في البيت لاني بحبه واذا خلينا بعض بموت 😔

مشت عبير غرفتا ورقدت مبسوووطه وفي راسا انها تمشي بكره لي ناجي في البيت وتعملا ليه مفآجأة وتصالحو ويرجعو البيت
رزان سمعت عبير بتتكلم في التلفون مع صحبتا وقالت ليها ماشه بكره تصالح ناجي وبسرعه جرت ضربت تلفون لي عزاز وكلمتا بي اي شي وطلبت منها تمشي بكره لي ناجي وتقضي اليوم دا معاه عشان عبير لمن تجي تلاقاها معاه ويضيع آخر امل للرجعه ،،
عزاز : لكن انا بكره عندي جامعه .. محاضرات مهمه جدا ،،
رزان : انتي غبيه جامعه شنو ؟ احسن ليك مستقبلك مع ناجي ولا تضيعي محاضرات يوم ؟
عزاز في استسلام : اوك خير ي ستي بتكتك معاه موضوع بكره دا اسي ،،
امجد ضرب تلفون لي رزان وردت ليه :
* اخيرا .. بقيت اشتهي اسمع صوتك .. ليي كدا ي روح الروح
* شنوو؟ روح الروح !! ياخ كفايه شعارات مليت انا من الكلام دا ،
* بتسمي حبي ليك ي روحي شعارات ؟ الله يسامحك ،،
* خبرك شنو ؟
* مشتاق ليك بس ..
* المره الضربت ليك ديك زوجها بقي كويس ولا اتلحس ؟
* ياخ حرام عليك والله نجي من موت محقق لكن بيني وبينك مرتو كانت دايراهو يتلحس
* ي ساتر .. منمره عليك ولا شنو ؟
* لا اا هي عايشه سعيده م زوجها وبتها ،،
* خلاص اخليك تنوم عشان شغال بدري .. بحبك
* بموت فيك ي روح الروح ،،
رزان صحت بدري ولبست واتشيكت علي الآخر ومشت البنك سحبت 5 الف جنيه وضربت لي طلال وطلبت تلاقيه وبسرعه البرق جا لاقاها وادتو القروش الشالتا منو لي عمليه بت آيات وشكرته واستأذنت ومشت علي بيت منعم ضربت الجرس بعد لقت عربيتو واقفه بره وم برد عليها ،، مسافه جات بت عبد المنعم فتحت الباب وسلمت عليها وسألتا من ابوها وامها وقالت ليها الاتنين قاعدين في غرفتهم وبعد شويه سمعت صوت البيبي الجديد ببكي وامه رانيا قالت : دا منو ي لمار ؟ ردت : دي خالتو م بعرفا ي ماما ،،
بعد شويه جا منعم طالع من غرفه النوم ومعاه رانيا وقرب يتشلا طبعا لمن شاف رزان وبقي يتمتم : ااانتي الجابك شنو ؟ وعايزه شنو مننا ؟
رانيا : وصلت بيك الوقاحه انك تجي بيتي كمان
منعم : اتفضلي اطلعي بره يلا
رزان في سخريه : اكيد م جايه اتأمل في جلحاتك الكبار ديل بالمناسبه بعد خمسه صلعتك م بتتقابل ههه رانيا قولي عايزه شنو بسرعه لاني صبري بدا يقل رزان : طيب رغم اني كلمت منعم لكن واثقه انو م كلمك .. انا حامل والمره دي الدكتور قال لي مستحيل ينزل وبما انو ولدك تتحمل مصاريفو لمن يدخل الجامعه وتسميه بي اسمك وتعمل ليه وديعة في البنك بي اسمو وبعداك لو م شاف وشك م ضروري لمن يكبر نقول ليه ابوك مات ولا حاجه وم تفكر اني بمزح معاك والله افضحك واخليها قضيه راي عام واصلا انا حياتي مع راجلي خربانه خربانه وزي م بقولو في المثل ح يسختوك ي قرد قال ح يعملوني ايه ؟
وطلعت من شنطتا تحاليل الدكتور وصوره البيبي في الموجات وختتم في التربيزه وطلعت مشت وهي شايفه رانيا واقعه في الارض مغمي عليها وبناتا يكوركو وعبد المنعم يعاين ليها بكره وحقد
🔹🔹🔹🔹🔹🔹🔹🔹🔹🔹🔹
مشت ناس آيات ولقت معاها لمياء وبعد سلمت قالت لي لمياء : كويس اني لقيتك هنا والله تعبانه شديد م كان بقدر اصلك البنات كيف ؟
لمياء : م بينا ي حبيبه والبنات كويسات وسألو منك والله 🙂
آيات : اها ي حبيبه امورك ماشه كيف ؟
رزان : غايتو ماشي الحال وجاياك في خدمة وبتمني انك م تكسفيني 😔😔😔
آيات : رقبتي .. اامري انتي هينه علي وقفتي معاي وقفات اخواتي مافي زول عبرني ..
رزان : نحن اخوات وعشره عمر مافي بينا جمايل ودا الشجني اجيك وفرصه لمياء كمان موجوده ،، الولد الفي بطني عايزاك بعد يتولد تمسكيهو لي لحدي م القي حل ومصاريفو ومصاريفك انتي واولادك علي .. انا بس حدي معاه الولاده وتاني يوم مضطره امشي البيت عشان مافي زول يلاحظ ،،اها قلتي شنو ؟ لمياء : اذا آيات م قدرت تمسكو انا بمسكو ودا رد بسيط لي جزء من جمايلك علينا ،،
آيات : ي زوله مافي مشكله ممكن اقول لقيتو الصباح قدام البيت وحنني وشلتو ربيتو مع اولادي ،،
لمياء : كلام حلو وانا كمان بسوقو يقضي معاي كم يوم من كل اسبوع ،،
رزان بكت وشكرتهم ومشت البيت وهي مرتاحه وهمها برد خلاص مشكلتا شبه اتحلت ..
🔹🔹🔹🔹🔹🐽񞔹🔹🔹🔹🔹🔹
مشت عبير للحنانه من الصباح وبعدها غشت مركز التجميل واشترت فستان رهيب وجات البيت قشرت واريحت وكلمت ماما مني ومشت وكان الساعه 6 مساء وغشت محي حلويات اشترت معاها وركبت امجاد ومشت البيت ولقت العربيه واقفه بره ومعاها مفتاح فتحت الباب براحه وعزاز طبعا لانها متوقعه جينا مراقبه الحركه ولمن حست بي صوت الباب اتفتح حضنت ناجي وسمحت ليه يقبلها وفي اللحظه دي عبير عبير جات داخله وشافت المشهد وبقت مبحلقه فيهم وبعد فاقت من حاله الذهول قالت بصوت عالي : سافل وحقير ومنحط وخاين ،، وقربت منو ومسكت قميصو وبقت تقول : فاشل .. انت م راجل اصلا ،، ولا عندك ذره رجوله واذا فضل فيك بقايا انسانيه تطلقي وتحفظ باقي كرامتك دا لو اصلا انت عندك كرامه 😡😡😡😡
ناجي غضب شديد من كلام عبير وضربها الشديد ليهو واهانتو قدام عزاز ودا خلاهو يقول ليها : اول شي
اني راجل ولا م راجل دي بتعرفيها كويس .. تانيا انتي م عندك عندي حاجه ودي فرصه اعرفك بي خطيبتي وح تبقي مرتي قريب ان شاء الله ،،

عبير انهارت علي اقرب مقعد وختت يدها في راسا وبعد مساافه قالت ليه : طيب !! زي م تحب ورقتي ح تطلع بتين ؟ عشان م ازعجك تاني ،،
ناجي : برسلها ليك قريب ان شاء الله ..
طلعت عبير وم شايفه قداما من الغضب وصلت البيت كيف هي نفسها م عارفه .. حاجه مني جات جنبها تهبش فيها وهي ساكته وسألتا : اها ي بتي خير .. جيني مالك بسرعه وموش قلتي عايزه تبيتي ؟ ووين ناجي ؟ ليي م جا معاك ؟ عبير عاينت لقت رزان نازله من السلم وقالت : ناجي خلاص رحل وللابد ورزان طبعا عندها دور كبير عشان العروس حقتو الصديقه المقربه جدا لي رزان ..
حاجه مني : سجمي قصدك منو ؟ صحبات رزان كلهم معرسات !!
عبير : لا انا بقصد عزاز بت خاله امينه البت حقت شهاده عربيه ،، لكن فوضت امري للذي لا يغفل ولا ينام ،، حسبي الله ونعم الوكيل
رزان صاره وشها وقالت : اي مصيبه حاصله ليك وراها انا ؟ لمن تختي ليك زول في راسك بتلبسيهو اي شي كعب يحصل ليك لكن م عندي ليك اي حاجه ومحل م تختي راسك ختي رجليك ،،
حاجه مني : في شنو ي رزان ؟ فهموني ي جماعه الحاصل ! احكي لي رزان ،،
رزان : انا كمان ي ماما مني م فاهمه حاجه لكن من كلام دي حسيت انو ناجي ح يعرس قريب وعزاز صحبني ،،
حاجه مني : لا حول ولا قوه الا بالله ..
عبير دخلت غرفتا وبقت تبكي وتتذكر اياما الحلوه مع ناجي وكيف قدر يتغير بالسرعه وكمان عايز يعرس واحده تاني ،،
وبسرعه طلعت التلفون وضربت لي امجد وطلبت منو يشوف ليها طريقه ينقلها من الفرع البجمعا مع ناجي وامجد سألا وحكت ليه اي شي وزعل شديد وقال ليها : اصلك م تشتغلي بيهو دا واحد حقير ورزان انا عندي معاها تصرف تاني ،،
عبير : اضرب لي ابوي واحكي ليه الحاصل انا م بقدر اكلمو خاصه وابوي م كان موفق بيهو من الاول ،، حلني من الموضوع دا عليك الله ي امجد وانا عندي كورس في القاهره امشي واجي القي الموضوع دا اتحلا وورقتي عند ماما مني ...
امجد ضرب لي رزان وقال ليها : انتي عندك يد في موضوع عبير دا ي رزان ؟
رزان : طبعا الكل متعاطف مع ست الحسن والجمال وانا امكم الغوله الشريره البحب خراب البيوت ،، سكتت مسافه وبعدها واصلت : اسمع صحبتي لو حبت تعرس ناجي انا م بقدر امنعا ،، م بقدر اطلع حب من قلب زول عشان عبير ولا حتي عشانك انت ،، لو سمحت م تفتح معاي الموضوع دا تاني وعزاز لو جات كلمتني م بقدر اقول ليها حاجه غير مبروك ..
🔹
رزان مشت لي لمياء وقالت ليها اديني عنوان الشيخ المغربي الساكن الصافيه عايزاه ضروري .. لمياء قالت ليها : الليله دايراه لي شنو ؟ دا خطير ويدو لاحقه شديد وقروشو كتيره شديد ..
رزان : بوريك م تستعجلي بس اديني العنوان ،،
لمياء : طيب حاضر
💗💗💗💗💗💗
💗💗💗💗💗💗💗💗💗 مرت الايام سريعه وناجي خطب عزاز وسافر قطر والعرس بعد تتم آخر سنه في الجامعه وعبير بقت الشغل البيت وعلاقتا بي رزان عاديه ويوم سألتا : وزنك زاد كتير وحاسه انو بطنك زايده م يكون من شراب الشيشه بقيتي تكتري منها بعدين كوكي دا قاعد جنبك طوالي خايفه يتأثر بيها وانتي عارفه انو الولد شغال بي نص قلب ،،
رزان : اووووف بقيتي بس المره العجوز المخرفه 😏😏😏
حاجه مني : ي بناتي خلو النقار دا الله يهديكم ...
رزان : انا بكره مقيله عند امينه قالو عيانه شديد من ولدت م ضاقت عافيه ... امشي اشوف الحاصل عليها ،،
حاجه مني : الله يشفيها بت طيبه وبت ناس ،، ولدا مسكين م رضع من امو ..
رزان في سرها " باين عليك ي شيخ المغرب يدك لاحقه لكن عشان تتأدبي ي امينه وتاني م تتخلي عني في وقت الحاجه وتعملي لي فيها شريفه شرف الدين ،،كدي نمشي نشوفا واملي نظري فيها ...
💗💗💗💗💗💗💗💗💗💗💗💗
دخلت رزان غرفه امينه ولقت يوسف عيونو متورمه من البكي وبعد شاف رزان جري عليها وبقي يبكي ورزان هبطت من منظر امينه ومنظر يوسف وبقت تبكي في حسره وندم وهي شايفه امينه راقده زي الشبح شعرها اتحتا ولونا بقي زي الفحم وبقت علي الجلد والبيبي ي حراام شايلاهو امها ويبكي وم عايز يشرب بديل لبن الام حق الصيدليات وم عرفو يعملو معاه شنو ؟؟ وامه في عالم تاني م حاسه بي اي شي ولا عارفه حاجه عن الولد
حتي لمن يختو ليها ولدا جنبها عشان ترضعو تصرخ وهو يكورك من صوتا الا يجو يشيلو منها وهكذا ،،،
جات غاده جارتهم وقالت لي ام امينه : البت دي عاملين ليها عمل ولازم تودوها لي شيخ يشوفا بالطريقه دي بتضيع منكم 😰
ام امينه : والله ي غاده ي بتي عندك حق انا كمان قلت كدا ،، الدكتور م خلي ليها حاجه واحتار فيها ونحن الدنيا مسخانه علينا وخايفه بتي تضيع مني

رزان مشت البيت ووشها م بتفسر وضميرا انبا وكرهت نفسها لانها السبب في مرض امينه بعد كتبتا عند الشيخ المغربي وادتو ملايين الجنيهات عشان يعمل ليها عمل موسس ،، واكتر شي الما لمن شافت ولدها الصغير ببكي طول اليوم وبرفض يشرب الحليب حق العلب وكل ناس البيت بما فيهم اهل يوسف حزنانين شديد علي مرض امنيه المعرفو ليه علاج ،،
اول م صحت رزان من النوم مشت للشيخ وزعلت جدا لمن لقتو سافر المغرب وبجي بعد سته شهور ،، واحتارت تعمل شنو ؟ تتصرف كيف ؟ امينه بتضيع كل يوم اكتر من القبلو وفضلت علي الحال دا كم يوم لا قادره تمشي تشوفا ولا قادره تقعد في البيت مرتاحه ولا لاقيه حل لعلاج امينه لحدي م ضربت ليها آيات وقالت ليها ود امينه اتوفي الصباح ..
رزان قفلت التلفون وانهارت علي السرير وبقت تبكي لحدي م عبير وحاجه مني م جو من تحت وسألوها وقالت ليهم بالخبر المؤلم ومشو معاها بيت امينه وجو راجعين ورزان باتت مع امينه ومعاها آيات ولمياء ،،
رزان بقت تصحي آذان الفجر وتصلي وتجي تقرأ لي امينه سوره البقره كامله وتفتح ليها الرقيه الشرعيه طول اليوم وفضلت علي الحال دا لحدي م مشت بيتا لانها حست بي الم في ظهرها وآيات قالت ليها احتمال تكون مواعيد ولادتك قربت امشي بيتك واول م تحسي بي حاجه اضربي لي عشان اوديك المستشفي ،، فعلا بعد كلام آيات دا بي اربعه يوم جاها الم شديد وعبير كانت في الشغل كلمت حاجه مني وقالت ليها ماشه تشوف امينه بقت كيف وح تبيت معاها وحاجه مني المسكينه وافقت ليها طوالي وشالت معاها كم غيار ومشت بيت آيات ومنها للمستشفي وقالو ليها ولاده طبيعيه وقبل م تدخل تضرب لي عبد المنعم وكلمتو بالولاده وطلبت منو يجي والا بعد تلد ح تجي تفرج فيه العماره كلها وتعمل فضيحه كبيره ..
منعم قفل منها وهو محتار يعمل شنو ؟ رانيا شالت بناتا ومشت بيت ابوها بعد رزان جات اليوم داك في البيت وبقي وحيد وحزين وكمان مشكله رزان زادت الطين بله .
وبقي بفتش في حل رزان ح تعمل ليه موضوع بالبيبي دا وح تكون لصقه كدا لحدي آخر العمر عشان كدا لازمٍ حل وبسرعه ،،
💚💚💚💚💚💚💚💚💚💚
رزان دخلت غرفه الولاده الطبيعيه ولمياء وآيات منتظرين بره وخايفين خاصه لمياء لانها قالت : آيات انا خايفه البت دي لو حصل ليها حاجه نحن نعمل شنو ؟ انا لو حصل شي بناتي م عندهم زول يربيهم ..
آيات : اتذكري انها ربتهم معاك وهي الجابت ليك شغل معلمه الروضه دا 😒
لمياء : انا م ناكره جميلها لكن دي مسئوليه واذا حصل شي في الولاده دي بقبضونا انا وانتي 😳
آيات : انا عارفه انها مخاطره لكن تعاملها الحلو معانا يخلينا نتحمل اي شي عشانا واذا انتي خايفه ممكن تمشي بيتك وانا بنتظر
لمياء : لا انا معاك م بفوتك بس ربنا يستر 😰😰 آيات : انتي دا منو الراجل الواقف من قبيل وبعاين لينا دا امشي اصفق ليهو واجي ؟؟ لمياء : لا عليك الله ي آيات نحن م ناقصين مشاكل ،،اتأخرت جوه شديد اصلو شنو هو ؟
آيات : ااي والله كلامك صاح كدي ننتظر شويه عاينت آيات للراجل الواقف قريب منهم وقالت : عبد المنعم ؟
اتلفت الراجل وقال ليها : بتناديني انتي ؟
آيات : اااي انت موش ابو ولد رزان ؟
منعم في دهشه : لو في محلك م بتكلم عن الموضوع دا بالبساطه دي زي الكأنو الولد شرعي ، يظهر قوه العين دي عندكم بالوراثه صاح 😡
آيات : انت الشريف عملت الحرام مالك اسكت وامشي اتلمي بدل المك انا 😡😡
جا الدكتور طالع من الغرفه وقال : الولاده متعثره الجنين غير وضعو وجايي بالرجلين يعني مقلوب وفي خطوره علي حياة الام والجنين لو ولدت طبيعي مضطرين نعمل عمليه وعايزين زول يمضي علي الاقرار دا ،،
عاين لي منعم وقال : امضي التقرير انت موش زوجها ؟
آيات بسرعه : ايوه ي دكتور دا راجلها .. امضي ي عبد المنعم ..
💗💗💗💗💗💗
💗💗💗💗💗💗
دخل الدكتور العمليه بعد مضي عبد المنعم علي الاقرار وقعد منتظر بره مع آيات ولمياء ..
طلال مشي دق الباب لي ناس حاجه مني وكوكي فتح الباب وسلم عليه وسألو من عبير قال لي في الشغل طلب منو ينادي ليه حاجه مني وسمعت وقالت : اتفضل ي ولدي انت موش طلال ؟ ادخل لي جوه ،، دخل طلال وقال بعد سلم : عايز رقم امجد عندي شغل مع زول في المنطقه الشرقيه ..
حاجه مني : جدا ي ولدي ،، تعال ي كامل ادي عمك الرقم ..
طلال مسك رقم امجد وفرح شديد وبعد قال : بوريك ي رزان كيف يكون الرد علي تشويه سمعتنا وادفعك التمن حق تودي امي الشريفه حاجه الحرمين قسم الشرطه وتتهمينا بمحاوله اغتصاب كامل ،،
💗💗💗💗💗💗💗💗💗💗💗💗
رزان طلعت من العمليه وولدت ولد جميل وصحباتا معاها م فارقوها لحظه ومنعم بعد ولدت ختا ليها قروش ومشي طوالي حتي م قال ليها حمد الله علي السلامه ،،
قضت رزان يومين في المستشفي وصحباتا بتبادلو القعاد واحده ترجع لي اولادا والتانيه تقعد معاها لحدي كتبو ليها خروج وحالتا الصحيه مستقره والبيبي صحتو جيده ،، آيات خلصت ناس الحسابات ولمياء شايله الولد وآيات سايقه رزان بالكرسي المتحرك لحدي م طلعو في البوابه وهناك في عربيه كانت واقفه بره ورزان ب
قت تعاين للزول النازل وبعد نزل عاينت في وشو وياريت لو م عاينت

نزل امجد من العربيه وبقي يعاين لي رزان ويعاين للبيبي وعبير كمان كانت معاه والجميع في موقف لا يحسدو عليه وفي حاله من الذهول وبعد مسافه امجد قال : انا م مصدق عيوني لمن طلال ضرب واداني عنوان المستشفي وركبت اقرب طياره وجيت وصلت البيت ولقيت لا امي ولا عبير عندهم علم بالحاصل قلت طلال دا انا بفتح فيه بلاغ وارفع عليه قضيه رد شرف واوديهو ورا الشمس ،، اتاريهو صادق وانا المغشوش انا المتغرب شغال ليل ونهار عشان اشتري ليك هديه الزواج المره دي العربيه الوعدتك بيها .. انا بتعرض لي عمليات اغراء من اجمل الجميلات وقروش زي التراب وانا بقول لا اني اخاف رب العالمين ومخلص لي زوجتي وم عايز الوث نفسي بالحرام .. كل دا وانا مرتي بتمارس الرذيله وتقيم علاقات نجسه وكمان تصل مرحله تحمل بالحرام ..
عبير طبطبت علي امجد وقالت ليه : امجد كفايه فضايح الناس بتعاين لينا ارح البيت نتفاهم هناك .. امجد منهار تماما وم قادر يمشي الا عبير مسنداه لحدي م وصلتو العربيه وجات راجعه لي رزان وقالت ليها : الولد دا نظامو كيف ؟ ح يمشي معانا ولا ح تسوقو واحده من صحباتك ؟
رزان كانت في عالم تاني وم ردت علي عبير كل همها بس امجد والبحصل شنو ؟ اكيد ح يطلقا ،، م دايره كلام دي .. طلاق بس آآآه ي وجعي و ي حبي الضاع ،، عارفه لو فتشت الدنيا دي كلها م بلقي راجل زي امجد
يحبني ويحترمني ويجيب لي لبن الطير ،، والاهم من دا كله اني بموت فيه واذا ضاع مني بموت والله بموت م كل عايش حي في احياء لكن مات احساسهم وقلبهم آآآه ياربي خلاص بدا انتقامك ؟ لكن دا حق عبير ولا حق كوكي ولا المسكينه امينه ولا ولدا الماشاف للدنيا حاجه ،، دا حق لمياء ولا حق آيات ،، كلهم ضحاياي ،، وانا سبب تعاستهم وحتي حاجه مني المره الملاك الربتني م كنت بحترما وبتمني تموت عشان تفضي البيت ،، استغفر الله العظيم واتوب اليه ولكن ربنا بقبل استغفاري وتوبتي ؟؟
آيات ولمياء ركبو امجاد وساقو معاهم البيبي ورزان ركبت العربيه ومشت البيت معاهم وهي ساكته م قالت اي شي ولا عارفه تقول شنو ؟؟ وامجد وشو لمن متغير من الغضب ،،
حاجه مني : وووب علي سجم خشمي دا كلام شنو دا ي عبير .. وصلت بيكم الكراهيه تطلعو اشاعات في بعض حسبي الله ونعم الوكيل ،، اتقي الله ي بتي دي مهما كان اختك وبت خالتك ،،
امجد في غضب : المفروض تتقي الله المجرمه رزان لانها جابت لي العار ،، اسمعي ي امي المره دي تغور في ستين داهيه وم عايز اشوف وشها دا قدامي واذا كتلتها م عندها ديه لانها عاهره ومومس واسي قدامك ي حجه اذا قعدت في البيت دا انا بأجر شقه مفروشه اقعد فيها لحدي م ارجع وخليك عارفه انو المره دي م بجي راجع تاني ،، طلال لانها شوهت صوره اهلو بكون فضحا في الحي كلو ،،
💗💗💗💗
رزان جات شايله شنطه هدوما وماشه ي الله وبعد قربت منهم قالت : انت م مجبور تخلي بيتك انا بطلع امشي ناس آيات واقعد لحدي الجرح يبري وبعدها بشوف لي حته اقعد فيها ،،
حاجه مني بقت تبكي وتكورك وتقول : ووووب علينا من الجانا والبت دي امانه في رقبتي وامشي وين من ربنا بعدين لمن يسألني 😩😩😩
◾◾◾◾◾◾◾◾◾◾◾◾
حاجه مني قالت لي عبير : طلال دا عرف الموضوع كيف ؟ اتاريهو لمن جا شال رقم امجد ولدي سألني من رزان وانا قلت ليه بايته مع صحبتا امينه عشان ولدا مات وهي عيانه ،،
امجد : ودا الخلاه يشك في رزان ويعرف انها داسه موضوع الولاده دا معناه في حاجه غلط ،،
سكت مسافه وواصل : انتو عارفين لمن ضرب قال لي شنو ؟ اول شي سألني من صحبو شغال قريب مننا وتاني قال لي حمد لله علي سلامه المدام والولد مبروك ،، قلت ليهو انت اكيد غلطان المدام م حامل اصلا ،، قال لي انا متأكد ياخ لو م مصدقني رسل زول مستشفي امدرمان عشان يتأكد لكن والله انا اذا م متأكد من الحاجه دي م بقول ،،
💗💗💗💗💗💗💗💗💗💗💗💗
ركبت تاني يوم الطياره وجيت البيت وحصل الحصل ،،
رزان مشت قريب من الباب وم قدرت ووقعت وعبير صرخت وجرت عليها وشالا امجد ودخلا الغرفه وطلع خلي البيت ،، عبير جرت المطبخ عملت ليها عصير وختت ليها شوربه فراخ في البوتجاز ومشت الصيدليه عشان تجيب ليها دربات وحقن سامكسون وحبوب عشان الجرح وحاجه مني قاعده جنبها لحدي م نامت ..
قفلو الباب عليها وطفو ليها النور عشان تاخد راحتا ،،
حاجه مني : الله يرضي عليك ي بت بطني ويرزقك الزوج الصالح ،، م قصرتي ..
عبير في طيبه : انا م عملت حاجه ي امي دا بس الواجب هي اختي وانا م برضي فيها حاجه كعبه انا بتمني ليها كل خير ،،
حاجه مني : الله يكملك بعقلك ويديك قدر نيتك الطيبه ،، كدي اضربي لي امجد شوفي مشي وين ؟
عبير : ضربت ليه ي امي قال مشي لي صحبو في المنشيه وبجي بكره ،،

صحت عبير الصباح بدري وجهزت الشاي وادت كوكي اللبن ومشت غرفه رزان لقتا صحت بس قاعده في نص السرير وتبكي ..
ودا خلي عبير تجي تقعد جنبها براحه وتقول : مالك حبيبتي خير ؟
رزان : حضنتا وزادت في البكي وبعد كملت بكاها قالت : ولدي يكون عامل شنو ؟ صاحي ولا نايم ؟ جعان ولا شبعان ؟ ببكي ولا ساكت ؟ ضربت تلفون لي آيات ولمياء تلفوناتهم مقفله م عارفه الحاصل شنو ،، كنت عايزه امشي لكن لقيت الجرح وارم وخايفه لو مشيت بيه يلتهب زياده ،،م عارفه اعمل شنو ؟
عبير طبطبت عليها ومسحت دموعا وقالت : ولا يهمك حبيبه بمشي الشغل بس اوقع واجي عشان عندنا مدير جديد فقر خلاص .. من هناك بركب امدرمان طوالي ناس آيات واشوف الولد واجي اوريك عامل كيف ،،
رزان بكت شديد وقالت : انا م بستاهل تعامليني كدا انا تافهة وحقيره م بستحق طيبتك وحنيتك دي ..
عبير : ي بت انتي هبله نحن بينا لحم ودم والدم عمره م ببقي مويه يلا م تأخريني .
طلعت عبير ولقت حاجه مني واقفه تسمع في الكلام وحضنتا وقالت : ربنا يديك لمن يرضيك ي حبيبه عمري ويرفعك اعلي المراتب ان شاء الله قادر ي كريم
امينه بقت تتحسن شويه شويه بعد بقي يجيها شيخ بعالج بالرقيه الشرعيه .. ويوسف فرح شديد بعد فقد الامل في علاج مرتو وكان الشي المخوفهم بعد توعي وتعرف وتسأل من ولدا يقولو ليها مات ترجع تنتكس تاني
آيات مهتميه بالبيبي شديد واهلها لمن سألوها قالت ليهم لقتوو جنب باب البيت الصباح بدري وقالت ح تخليه لحدي م يجي زول يتبناه طبعا دا الكلام القالته للناس ..
عبير وصلت بيت آيات وسلمت ولقت البيبي نايم وسألت من اخبارو جاوبت ليها آيات : كويس والله حبيب قلبي يصحي يرضع البزازه ويرجع ينوم طبعو زي العسل رزان عامله كيف والحصل شنو بينا وبين امجد ؟
عبير : امجد مع صحبو والله م عارفه ح يحصل شنو ؟ ربنا يكون في العون بس،،
آيات : انتي زوله اصيله ي عبير ياريت تقيفي معاها ..
عبير : توصيني علي اختي ي آيات ؟ م تشيلي هم بس ربنا يقدرني اعمل حاجه ،،
رزان بقت تقوم وتقعد وتعاين في الساعه وتراقب الباب لحدي م عبير جات داخله وشايله معاها اكياس كتيره فيها حاجات لي رزان واول م ختتا رزان قالت ليها : اها احكي لي الولد كيف ؟
عبير : اطمني ي ستي كويس جدا وبشرب اللبن وماشاء عسوله وصحه زي الفل انتي بس اوعديني تكملي الحاجات الفي الاكياس دي كلها ،،
رزان العبره مسكتا وبكت ودخلت غرفتا وعبير قعدت حزينه جنب حاجه مني وقالت ليها : اسي البحصل شنو ي امي ؟ امجد متعصب شديد ومستحيل يسامح رزان ،، دليني اعمل شنو انا ؟
حاجه مني : انا ضربت ليه بكون علي وصول بعد يجي نشوف فهمو شنو بعدين نتصرف ي بتي فجأة صوت الباب فتح وكان امجد وجا قعد جنب امه في الهول وحاجه مني اتكلمت : ي ولدي رزان شرفك وعرضك د
قاطعا وهو بقول : شرفي ؟ دي خلت لي شرف ؟ خلاص انا ادمرت وضاع مستقبلي وم عندي وش اقابل بيهو زول تاني ،، طول عمري عايش مستور وماشي جنب الحيط ربنا يدمرا زي م دمرتني 😰
حاجه مني : اذا واحده غريبه مفروض تسترا خليك من بت خالتك وبعدين عشان كوكي عارف انو متعلق بيها ..
امجد : كوكي ؟ لو م عبير كان مات بالهمله هي عارفه ليه شنو ؟؟
سكت وعاين لي امو وقال : اكيد ي امي م منتظره اصالحا واعيش حياتي معاها واسمحي لي لو منتظره دا تكوني م بتعرفيني كويس ..
امجد دخل غرفته يرتاح وحاجه مني وعبير بقو يفتشو في حل لي موضوع رزان وامجد دا ..
◾◾◾◾◾◾◾◾◾◾◾◾
آيات شربت الولد اللبن ونام وجات بطه قعدت جنب امها وقالت : ماما البيبي دا ي حراام م عندو اسم رايك شنو نسميه شادي اسم حلو ..
أيات : هههه ينصر دينك ي بتي اسم جميل ي عزو تعال شوف اسم البيبي الجديد شادي 😍
عزو : شادي حلو .. ي ماما نحن حبينا شادي وياريت تخلي معانا علي طول ..
آيات : ياريت ي ولدي ..
فجأة صوت جرس الباب ضرب مشت الشغاله تفتح وكانت لمياء وبعد سلمت والاولاد مشو التلفزيون قالت وهي خايفه : والله ي آيات من يوم رزان دي ولدت حاسه في زول مراقبني في اي محل ولمن اقيف اشوف دا منو م بلقي حاجه انا قلبي داير يقيف ،،
آيات : ههههههه الله يجازيك ي لمياء بناتك قربن يبقن نسوان وانتي لسه خوافه 😂
مافي حاجه ختي الرحمن في قلبك ...
◾◾◾◾◾◾◾◾◾◾◾◾
امجد صحي من النوم ومشي غرفه امه ودعا ودخل علي كوكي ودعه وعبير مشت معاه لحدي بره البيت وسألتو : يعني سفره مفآجأة وم عرفنا ليك اي حاجه وحتي موضوعك مع رزان م معروف رسي علي شنو
امجد طلع ظرف من جيبه ومداه لي عبير وقال في حزن : خلي بالك من امي وكوكي وكمان من رزان ولمن رزان تصحي اديها الظرف دا ،،

عبير ودعتو ودخلت البيت ولقت رزان طالعه من الحمام ووقفت في الهول ورزان جات عليها وقالت : خير كنتي وين بدري كدا ؟؟
عبير : قدمت امجد لحدي العربيه بره
رزان : امجد ؟ ماشي وين من النباه ؟؟
عبير : سافر .. رجع المملكه وخلي ليك الجواب دا
رزان مدت يدها وهي بترجف وشالت الظرف وعيونا اتملت دموع وقالت لي عبير : انتي عارفه فيهو شنو ؟
عبير : ابدا والله انا زاتي م عارفه انو مسافر الا بعد حسيت بي حركه الباب حق غرفته ..
رزان ماسكه الظرف في يدها وتتحسس فيه واستأذنت انها تطلع فوق تشوف فيهو شنو وتجي ..
قعدت في الكنبه واعصابا كلها منهاره وفتحت الظرف وطلعت الورقه الجوه وصرخت لمن لقتا وثيقه الطلاق وبقت تبكي بأعلي صوت عندها ودا خلي عبير وحاجه مني يجو جاريين ولقوها راقده وتكورك في نوبات هيستريا وبسرعه عبير مشت عليها وبقت تقرا ليها وحاجه مني واقفه وم فاهمه الحاصل وبعد هدت ادت عبير الورقه وبعد قرتا بقت تبكي وكمان حاجه مني وقالت لي عبير اضربي لي رقم امجد واديني ليه ،،
كم جرس ومافي رد من امجد وبعدها رسل رساله وكان كاتب فيها ‏( معليش ي امي موضوع رزان انتهي وم عايز زول يناقشني فيه تاني لو عندكم حاجه تانيه ممكن ارد ‏)
آيات بقت تدخل وتمرق وتعاين الساعه ومشت لي عم اولادها وقالت ليه : عزو دا اتأخر الترحيل لسه م جا م عارفه في شنو ؟
العم : خلاص بمشي اشوف الحاصل شنو واجي اطمني م تخافي
آيات : هو اول مره يتأخر كدا ربنا يجيب العواقب سليمه ..
قبل م عم الاولاد يطلع جرس الباب ضرب مشت الشغاله تفتح وكانت المفآجأة ابو الاولاد احمد حسن جا بدون م يديهم خبر وفرحت آيات شديد وسلمت عليه في حراره وبعد شويه عزو جا داخل وجري سلم علي ابوه والفرحه عمت البيت كله وفتح ليهم الشنط واداهم هداياهم وبعد شويه جات بطه من جوه وقالت : ماما شادي صحي اشيله اجيبو ليك ؟
آيات ارتبكت بعد لاحظت دهشه احمد حسن وقالت ليها : اقعدي جنبو واديه البزازه لحدي م اجي ،،
احمد حسن : شادي دا منو ي مره انتي ولدتي بعد انا سافرت ولا شنو
آيات : ههه دي قصه طويله الولد دا لقيتو قدام بيتي الصباح بدري ودخلته والاولاد حبوهو وقلت اخليه لحدي م نلقي زول يتبناه ،،
احمد حسن فرح شديد وسرح مسااافه وقال : عارفه ي ايوته الولد جا في مواعيده .. صحبي جا معاي و 10 سنه م انجب ونفسو في ولد وبحب مرتو وم عايز يخسرها وهو غني جدا جدا ممكن اديهو الولد والقي من وراه قروش تراب لانو انا خليت الشغل بعد الكفيل اكل قروشي وضربتو بالساطور لمن قرب يموت و قامو دقو لي خروج ولو م صحبي الحكيت ليك عنو دا كان سجنوني تحت الارض وم كان شفتيني طول عمرك تاني ،،
آيات : يعني شنو ؟ تاني م راجع .. والبيت البنبني فيهو دا نتمو من وين ؟ وناكل شنو ونشرب شنو ؟والرياض والمدارس؟ احمد : قلت ليك من الولد دا بناكل الشهد كدي امشي جيبيه وتعالي ..
آيات مشت تجيب الولد وهي بتقول : اسمع ي احمد الولد دا م للبيع .. انسي موضوعه خالص وامشي فتش ليك شغل زي الرجال وعيش اولادك ،، اما شادي دا م بديك ليه الا علي جثتي .. فاهم .
احمد حسن قال بعد شاف الولد : يعني م بطال اولادي احلي منو بكتير لكن يجي منو بضرب لي صحبي اكلمه واكيد ح يفرح ..
آيات : احمد انسي موضوع شادي للمره ال 1000 الولد م للبيع اتقي الله ياخ ..
احمد : انتي مره ناقصه عقل صحي والله اقول ليك صحبي ملياردير تقولي لي يعيش معانا .. انسي ي ماما ايام العز والدهب والمجوهرات والريالات البتتحول كل شهر بح يعني لو لميتو في فول احمدو ربكم والولد لو قعد ح تقدري تشتري ليه علبتين لبن لابتوميل بي 400 جنيه في الاسبوع من وين ؟؟ فكري هو يعيش كويس ونحن نعيش كويس وبعدين يرث محمد صالح دا عندو قروش النار م تآكلا ،،
آيات : م خليت جشعك وطمعك ولا ح تتغير ابدا ياكا احمد حسن ،،
رزان كم يوم م طلعت من غرفتا ولا سألت من الولد ولا قعدت مع زول في سفره وحياتا بقت سواد في سواد لحدي م يوم ضرب ليها عبد المنعم وردت ليه من غير نفس :
* نعم خير في حاجه ؟
* كنت بسأل من الولد انا مسافر بره وعايز اسوقه معاي واربيه هناك رانيا وافقت تربيه مع البنات وقالت يبقي ليها ولد لانها م قدرت تجيب اولاد كل خلفتا زي م عارفه بنات ،، وسفر بره اقترحتو هي عشان م يعرف زول بي حقيقتو لمن نمشي 3 او 4 سنه ونجي عادي ممكن يقولو ولدتو رانيا ،،
رزان في حزن : انا م عندي حل غير اوافق لكن ي عبد المنعم لو حصل لي ولدي شي بكون التمن روحك وروح مرتك الما بتشبه النسوان وبناتك ديك التلاته ..
◾◾◾◾◾◾◾◾◾◾
رزان نزلت تحت لي حاجه مني وعبير وحكت ليهم قصه سفر الولد للخارج .. حاجه مني قالت ليها : والله ي بتي انا شايفه انك خسرتي امجد م تخسري ضناك كمان واحتمال الراجل دا تاني م يجي السودان او م تعرفي عنوانه والعمر يمشي .. انا بشوف انك تجيبي يعيش معاك هنا ..
رزان : لكن ي امي اقول للناس شنو ،، خاصه اهلنا بشيلو حالي واحتمال لمن يعرفو امجد طلقني يشكو ،،،
عبير : والله الموضوع صعب لكن بتحلي امجد مستحيل يشوه سمعتك حتي لو اضطر ينسب
الولد ليه ..
حاجه مني : كلامك حلو ي بتي ،،
رزان بكت وقالت : سامحوني ي ماما مني وانتي ي عبير انا غلطت في حقك كتير وبقيت السبب الاساسي في طلاقك من ناجي 😔😔😔
عبير : الحاجات دي اقسام وانا واثقه انو ربنا رايد لي الاحسن وانتي م عندك ذنب وحتي لو عندك عافيه ليك .

رزان حضنت حاجه مني وعبير وشكرتهم للمره التانيه وقالت في نفسها خلاص اول م تبقي كويسه ح تضرب لي آيات عشان تجيب ليها الولد وبعدها يحلها ربنا .. اول مره من فتره طويله تنوم مرتاحه بس فضل ليها الذنب الاكبر موضوع امينه لازم تمشي تطلب العفو من امينه لكن ي تري هل ح تقبل تعاين في وشها بعداك م اظن .. لكن برضو تعمل العليها وتكون ارضت ضميرها وتطلب من ربها العفو والمغفره واذا نيتها سليمه اكيد ربنا بغفر ليها اما امينه تسامحا دي في علم الغيب وح تخليها للايام ..
امينه اتحسنت شديد واول شي عملته من صحت الصباح استحمت وصلت وامها فرحت وجابت ليها الشاي وجات ولعت ليها بخور التيمان وسرحت ليها شعرها وصلت ركعتين شكر لله عشان بتها اتحسنت ..
رزان لبست الصباح عبايه سوداء وفريم اسود انيق وكلمت حاجه مني وقالت ليها ماشه تزور امينه طولت م سألت عنها ، عايزه تفتح الباب عشان تطلع لقت طلال في وشها واتغيرت ملامح وشها بالغضب والحقد تجاه الزول البقي سبب في خراب بيتا وخسرها الراجل الوحيد الحبتو ،، سلم طلال عليها ورفضت تمد يدها وعايزه تطلع وقفا وهو داخل لي جوه وقال : عايزك في كلمتين بس م اكتر لو سمحتي ادخلي عشان عاوز اقولهم قدام حاجه مني ..
رزان دخلت وهي عايزه تطق من الغيظ واتكلم طلال وقال : لمن مشيتي اشتكيتينا في القسم كرهتك وحقدت عليك خاصه عشان امي مافي زول بقبل امو يودوها القسم حتي لو جانيه خليك من انو امي مجني عليها ،، قررت من اللحظه ديك اتابع تحركاتك وعرفت انك حامل من الدكتور الكنت بتمشي ليه بعد خدعتو .. وخلاصه الموضوع الباقي انتي عارفاه واسي انا بطلب العفو ،،
رزان عاينت ليه في حقد اكتر وقالت : عليك الله انت جادي كدا وجايي عشان اغفر ليك والله لو لي يوم البحث م اغفر ليك واتفضل اطلع بره وتاني لو اتعرضت لي بفتح فيك بلاغ فاهم يلا م اشوف وشك
طلعت رزان وبالغضب م شايفه قداما ووقفت امجاد وبسرعه ركبت وكان صاحب امجاد الزمان وصلها لي المطعم الكانت مواعده فيه طلال واول م عاين ليها في المرايه قال : يظهر انو قدري الاقيك مره تالته رزان حمرت ليه وقال بصوت منخفض : م فضل الا سواقين امجاد كمان قال ليها ولسه م شال عينو منها : بديك رقمي اذا عندك مشوار بدل تقيفي تنتظري اضربي لي قبل م تطلعي بي نص ساعه اجي اوصلك محل ماشه ،،
رزان : اوك .. برضو فكره ..
وصفت ليه لحدي م وصلت بيت امينه وقال ليها السواق : بتعرفي ناس يوسف الشيخ ؟ يوسف دا ود عمتي طوالي لو لقيتي قولي ليه جيت مع ود خالك حزيفه
رزان نزلت وادتو القروش وحلف م يمسكا الا رزان رمتا ليه وهو اداها كرت فيه رقم تلفونو ودور مشي ورزان تعاين ليه في دهشه لحدي م دخلت بيت امينه ..
سلمت علي يوسف وام امينه ولقت عزاز كمان جات من بره وسلمت عليها في حراره وسألت من امينه قالو ليها معاها الشيخ في الصالون بعمل ليها في جلسه الرقيه الشرعيه ويوسف قال : الحمد لله صحبتك بقت تمام التمام يعني شهر كدا وتسلك مره واحده رزان : الحمد لله ربنا يتم شفاها ..
ام امينه : والله ي بتي امينه ضاقت المره ومرت بي كربه م يضوقا حبيب ربك نجاها نحمدو ونشكر فضله ،،
رزان : الحمد لله ي خالتي ..
عزاز : الضراها الله يضرو ان شاء الله
يوسف : آمين يارب
رزان حاولت تغيير الموضوع : سيد امجاد دا صادفت كدا تلاته مرات اجي معاه ولمن وصلني بيتكم قال لي يوسف دا ود عمتي ،،
يوسف مبتسم : ي سلااام دا حزيفه الخضر ابن خالي راجل فاضل ومتدين ورغم انو ثري جدا الا انو متواضع شديد ،،
رزان مسكت الكرت شديد وسرحت وقالت في سرها : انا بقيت عزبه ومصيري اعرس كدي نخليه للظروف ..
◾◾◾◾
جات امينه من الجلسه وسلمت علي رزان ويوسف وامها طلعو مشو امدرمان قالو يخلوها مع صحبتا وعزاز يقضو مشوارهم ويجو راجعين المساء .
رزان سألت : ناجي عامل كيف معاك ؟؟
عزاز : في البدايه كانت عبير لسه جواه لكن حاليا نساها وبقت اختك بس الفي القلب
رزان : ربنا يسعدك
عزاز : انتي كمان ربنا يديك الزوج الصالح ..
امينه قالت : ليي وين امجد ؟ هي متزوجه ي عزاز انتي نسيتي 😅
💗💗💗💗💗💗💗💗💗💗💗💗
رزان عاينت لي عزاز واستغربو عشان امينه عرفت بموضوع طلاق امجد ورزان طول ،، رزان : شنو ي عزاز مافي فطور الليله ولا شنو ؟ جعانه انا م شربت الشاي جهزي الفطور 😅 عزاز : هههه رغم اني عارفه انها توزيعه لكن م مشكله اخد راحتك ي جميل يلا استأذن انا ،،
رزان طوالي قربت من امينه وقالت ليها : امينه انتي اغلي زوله عندي وانا للاسف انسانه سماويه وحاقده ومرضك دا كلو انا السبب فيه ،،
امينه قالت ليها في براءة : لا مرضي الشيخ قال في زول كاتبني انتي م عندك علاقه بالموضوع دا بعدين انتي حبيبتي معقول تضريني ؟
رزان بكت مسااافه وبعدها قالت : انتي طيبه وقلبك ابيض وربنا انتقم ليك حقك زوجي طلقني وولدي بعيد مني وم قادره اقرب منو عشان راجل آيات جا وم عايزاه يلاحظ حاجه ،،
فجأة امينه وقفت علي حيلا وقالت وهي في حاله ذهول : ولدي وين ولدي ؟ انا كان عندي ولد 😰 امشي جيبي لي ولدي ،،
رزان طبطبت علي
ها وقالت : ربنا يعوضك ي حبيبتي ولدك مات لكن انتي لسه صغيره وقدامك العمر كله ع
قاطعتا وهي بتكورك : مجرمه كتلتي ولدي الشيخ قال كتبتك وحده قريبه منك اطلعي من بيتي ،، ي يوسف تعال ارمي المجرمه دي بره ،،
عزاز جات من المطبخ وهي بتسأل من الحاصل لكن رزان م ردت ليها وطلعت بسرعه لانها خافت امينه تعمل ليها حاجه ومن حسن حظها لقت سيد الامجاد حزيفه وجا عليها بسرعه قبل م تقع علي الارض وختاها في مقاعد النص وهي مغمي عليها واتحرك بسرعه علي الحوادث ،،

اخدت دربات وحقن مهدئه وقعدت لحدي م خلصت والدكتور كتب ليها خروج وحزيفه معاها م فارقا لحظه ووصلها لحدي البيت وشال رقم تلفونا بقصد يطمن عليها .. وفعلا ضرب ليها المساء عشان يطمن وقفل منها ورزان ارتاحت ليه لانو شخص مهذب وطيوب
رزان جات نازله تعمل ليها فنجان قهوة عشان عندها صداع شديد وهي في السلم سمعت صوت عبير بتقول في التلفون * مستحيل دا شي غير مقبول بالمره ،، م انا البعمل كدا بعدين نحن لحم ودم ومستحيل اقبل طلب زي دا وآسفه مضطره اقفل ..
رزان مشت علي المطبخ وعبير قالت ليها : كان تناديني اجيب ليك الحاجه العايزاها ،،
رزان ابتسمت وقالت : كفايه العملتيهو عشاني وانا بستاهل ضرب الجزم ..
عبير : معقوووله ياخ انتي احلي زوله في الدنيا دي وانا بحبك وطول عمرنا اصحاب ،
رزان : عشان الحاجات الذكرتيها دي انا عايزه اقول ليك حاجه ،، انتي تستاهلي كل خير وانا خربت بيتك وعلاقتي مع امجد انتهت وللابد وانتي عارفه كويس مستحيل نرجع لي بعض تاني لانو المات م برجع وامجد انا بالنسبه ليه ميته ،،
عبير : لييي بتقولي الكلام دا ي رزه ،،
رزان : امجد ود حلال وطيب وبصراحه انا شايفه انكم مناسبين لي بعض وشايفاه خساره في واحده تانيه وانتي كمان خساره واحد ياخدك وم يقدر قيمتك و
عبير قاطعتا : آخر مره اسمع منك الكلام دا ،، اطلعي غرفتك وانا بجيب ليك القهوه هناك موش عايزه قهوة ؟
رقدت في السرير وبكت في حسره .. كل م تلاحظ تعامل عبير الطيب معاها تحتقر نفسها اكتر واكتر ،، امجد عرض عليها الزواج ويستاهلو بعض الاتنين نضيفين الطيبين للطيبات ..
عبير جابت فنجانين قهوه وقعدت جنبها وقالت : لقيتي امينه كيف ؟ رزان : لسه م حرقت لكن بقت احسن
عبير : عارفه انو ناجي جاني في الشغل ؟
رزان عاينت ليها في دهشه وقالت : عليك الله جاك ؟
عبير مبتسمه : كنت خايفه من المواجهة بعد الفتره دي كلها لكن وحاتك زي الماكان بينا شي ،، سلم وقعد يظهر جا ياخد اجازه بدون مرتب عشان عرسو قرب .. اتخيلي عزمني العرس ومشي وانا اعجبك باركت ليه وقلت ليه والله العرس لو السودان كان جيت لكن بره م بقدر اجي وباركت ليه تاني ومشي وهو متحير رزان : ربنا يديك ود الحلال انتي كمان ،،
عبير : آمين يارب
بعد شويه تلفون رزان ضرب وعاينت لي عبير في خجل وقالت : الراجل دا شكلو ح يشغلا لي سيد امجاد
عبير : هههههه سيد امجاد ؟ شكلك اتواضعتي خالص
رزان : وصلني كم مره وقبيل تعبت بعد طلعت من بيت امينه كتر خيره وداني الحوادث ،،
عبير في خلعه : حوادث خير مالك ؟
رزان : لا م تخافي جاتني لفه راس ووقعت وادوني دربات واسي زي م شايفه زي الحصان ..
صحت رزان من الصباح بي صوت تلفونا وكان منعم وقال
* سلام .. اها الولد جاهز عشان نعمل ليه الاجراءات .. شهاده الميلاد و
قاطعتو رزان وقالت :
* اطمن شهاده الميلاد عملتا آيات بي اسمك شادي عبد المنعم اما موضوع السفر غيرت رايي انت م عندك ضمان يعني بالعربي كدا م واثقه فيك ولو سمحت م تضرب لي تاني ..
لبست بسرعه وضربت لي حزيفه وقالت ليه ماشه المهندسين ام درمان ناس آيات وبسرعه البرق جا ووداها وضربت الجرس لمن تعبت وضربت تلفون آيات مقفول وضربت لي لمياء وقالت ليها ناس آيات سافرو لي اهل احمد حسن وساقو معاهم شادي 😱😱
ورزان قفلت وبقت تبكي م عارفه قلبها لييه مقبوض وحاسه انو في حاجه ح تحصل ورجعت ركبت في امجاد ومنعم تاني اتصل عليها وقال : اسمعي احسن ليك تجيبي الولد بالتي هي احسن والله انا ممكن اخطفو واخليك تموتي بي شوقو لي يوم الدين سامعه ولا م سامعه 😡 رزان : اليسمع تهديدك دا يقول الولد بهمك بعدين الجديد شنو مرتك تاني م بتلد غير البنات ولا شنو ؟؟
عبد المنعم غضبان : اسمعي م عندك شغله بي مرتي والبتجيب البت بتجيب الولد وانا بناتي بفتخر بيهم ومرتي اشرف منك ومن الخلفوك 😡😡 رزان : احترم نفسك الخلفوني ماتو .. الولد مافي ومحل م تخت راسك خت رجليك ..
حزيفه اتأثر جدا لانها بتبكي وقال ليها : اوديك حته هاديه تروقي اعصابك .. رزان قالت : وديني اي محل حاسه اني مخنوقه وفي حاجه طابقه علي نفسي ..
حزيفه عاين ليها في اشفاق : ربنا يعينك .. قربي من ربك وكتري من الاستغفار ح ح تلقي نفسك مرتاااحه جربي وصدقيني م ح تندمي .. رزان طلبت منو يوقف العربيه عشان تجي تركب قدام .. حزيفه وداها شارع النيل واختار ركن هادي وطلب قهوه وبدت تتكلم : انا مليانه ذنوب وحاسه انو ح اموت بسوء الخاتمه وربنا م ح يغفر لي 😩 انت باين عليك زول كويس وريني اعمل شنو 😔
حزيفه : توبي توبه نصوحه موش،عارفه شروط التوبه شنو ؟
رزان : ايوه
حزيفه : م تيأسي من رحمه ربنا .. عايز اسأل سؤال لو سمحتي لي ..
رزان مسحت دموعا وقالت : اتفضل
حزيفه : الصلاه تنهي عن الفحشاء والمنكر اتمني انك تلتزمي بيها .
رزان : بصراحه انا م قاعده اصلي خالص خليتا زمان ..
حزيفه : ارجعي صلي دا بدايه الطريق وم تيأسي واستغفري وربك غفور رحيم .. في آيه في سوره الزمر قال الله تعالي )) قل يا عبادي الذين اسرفوا علي انفسهم لا تقنطوا من رحمه
الله ان الله يغفر الذنوب جميعا انه هو الغفور الرحيم (( صدق الله العظيم .. بفرح وارتاح لمن اقرا القرءآن فيه دوا للقلوب ..
رزان حست بي راحه شديده جدا وحزيفه استأذن منها 10 دقايق مشي مطعم جاب فطور وبارد وجا قعد وقال ليها : اكيد م فطرتي 😅

رزان رجعت البيت سعيده جدا وطوالي مشت الحمام وجات صلت وبقت تستغفر حست انها لقت نفسها اخيرا .. ضرت نفسها وضرت الحواليها وفقدت حب حياتا ودمرت بيتا .. وحتي شادي م عارفه ليه طريق .. شهر ايات تلفونا مقفول وم عارفه ليها سكه وبيتا م فيه زول ولمياء كمان م عارفه بلد ناس احمد حسن كل معلوماتها انها في اقصي الغرب ،،
حزيفه فاتح رزان في موضوع الزواج وقال ليها هو ارمل وعنده بت عايشه مع امو في شندي عمرها 5 سنه وبكون اسعد زول لو وافقت بالزواج منو ؟
رزان اتفآجأت بالموضوع وقالت ليه : والله ي حزيفه انتي م فيك اي عيب لكن انا م بستاهلك .. مفروض تتزوج واحده نضيفه زيك انا وصمه عار عليك كل صفه ممكن تتصف بيها المرأة السيئة متوفره عندي عشان كدا انا ممكن اكون في حياتك اخت صديقه لكن اكتر من كدا م ينفع صدقني انا لاني بعزك بقول ليك كدا في حاجات كتيره عن حياتي انت م عارفا واذا عرفتها مستحيل تكمل معاي .. خلينا كدا اخوان واصدقاء ..
حزيفه عاين ليها في حنان وقال : خلصتي كلامك خلاص ؟ انا م بهمني ماضيك من يوم شفتك تمنيتك زوجه لي ولمن عرفت انك متزوجه زعلت جدا لكن اتمنيت ليك السعاده وبالصدفه عرفت انك انفصلتي من زوجك .. واتمنيت انك تاني تكوني من نصيبي وربنا م خيب رجاي .. م عايز ردك اسي فكري بي راحتك
رزان حكت لي عبير بقصه حزيفه وفرحت ليها جدا لكن قالت هي خايفه من حزيفه يعرف المستور ويطفش منها ،،
عبير : م تدسي منو حاجه عشان تعيشي علي صراحه ووضوح ويكون بالك مرتاح ،،
رزان : موضوع الولد دا بس م قدرت اكلمو خفت يخليني بعد اتعلقت بيه
عبير : ههههه والله هو عسولي ووجيهوني وكمان جنتل مان وغني وود قبايل .. اي زول شاريك بغفر ليك وم بتخلي عنك بسهوله صدقيني اهم شي انك م تخبي عنو حاجه
رزان : موضوعي مع حزيفه دا م ح يتم بسبب الحاجات الكعبه العملتها في الناس اكيد ربنا م بغفر لي وح ينتقم مني والبدايه ولدي م عارفه حاصل عليه شنو ؟ حاسه انو آيات عملت فيه حاجه ..
عبير : لا ياخ مستحيل تضره ..
رزان : حاسه انها باعتو لي زول او عبد المنعم يكون خطفه هو م عنده امان انا خايفه ..
حزيفه قعد مع يوسف راجل امينه وكلمو بي رغبتو في الزواج من رزان ويوسف قال ليه : امينه قالت رزان اعترفت ليها انها ورا مرضا دا كله وانها كتبتا عند شيخ مغربي ..
حزيفه ": كل ابن آدم خطاء وخير الخطائين التوابون "
يوسف : انا كنت بحترم رزان شديد لكن اي زول يهبشني في امينه بدخلو البلاك لست علي طول ،،
حزيفه : انا عارف اي شي عنها وربنا يهدينا جميعا ..
❤❤❤❤❤❤❤❤❤❤❤
مرت الايام سريعه وآيات جات راجعه من البلد واول م رزان سمعت بيها ضربت لي حزيفه وجا وداها ام درمان وبعد سلمت قعدت وهي بتتلفت وقالت : وين شادي م سامعه ليه حركه مشتاقه ليه شديد بعديت مفروض تكلميني بي سفرك دا ..
آيات مدنقره وشها وقالت : والله ي رزان م عارفه اقول ليك شنو .. الولد ضاع خطفوه م عرفت الخطفو منو .. وديتو التطعيم معاي احمد وبطه حرستو لي بطه مشيت ارد علي تلفون جيت لقيت بطه تبكي قالت لي في عمو طوييل جا قال ليها امك قالت ليك جيبي الولد قلت ليه امي مشت بي هنا انت لقيتا وين ؟ قام حمر ليها وشال الولد وركب عربيه ولمن جيت م خليت حته م فتشتها وهربت منك لاني م قادره اواجهك لاني م قدرت احافظ علي الامانه 😰😰😰..
رزان بقت تكورك وتصرخ : يعني شنو ؟ ولدي خلاص ضاع ؟ اشمعني بس ولدي يضيع ليي م ضاع ولدك حمودي .. بعدين انا م خليتو معاك ببلاش .. عشان تهملي فيه وتخلي يضيع .. بوديك في ستين داهيه انا قررت احتفظ بيه وضحيت بي زواجي عشان ولدي .. ح اوديك ورا الشمس انتي وراجلك المجرم داك .. بعتو بي كم ؟ كان تقولو دايرين قروش كنت بعت كل املاكي واديتكم ليها .. حسبي الله ونعم الوكيل ربنا ينتقم منكم ان شاء الله 😭😭😭😭😭😭😭😭
مشت علي امجاد ورجليها م شايلاها من الصدمه وركبت قدام وعيونا مليانه دموع ودا خلي حزيفه يقول وهو مخلوع : مالك ان شاء الله خير ؟ رزان م ردت بس بقت تبكي لحدي م وصلت شارع النيل وقعدو في نفس المكان القعدو فيهو المره الفاتت ..
حزيفه : رزان بصراحه انا عايز اكون قريب منك اكتر عشانك اساندك واخفف حمولك .. اها ي بت الناس قلتي شنو في الموضوع القلت ليك عليهو ؟ رزان بدون تشعر : ولدي ي حزيفه ضاع 😩 مني باعوه باعو فلذه كبدي 😩 حتي م عارفه حيي ولا ميت .. هنا ولا سافرو بيه بره البلد ؟ خطفو ابوه ولا راجل آيات . م عارفه اقدر اتحمل العذاب دا كيف ؟ ياربي خلاص دا انتقامك ؟ رحمتك ي ارحم الراحمين 😭😭 حزيفه : ولدك ؟ انتي عندك ولد يعني ؟
م حكيتي لي عنو ؟ وراجلك امجد كيف يخطفو ؟ ارجوك ممكن توضيح ؟ 🠾񕄔 رزان : ولدي من اب تاني يعني ولد م شرعي والدكتور قال لي اذا اجهضتي المره دي احتمال م تقدري تخلفي تاني .. ضحيت بي زواجي عشان م ضامنه الد تاني .. واسي ولدي ضيعوهو 😩😩😩
الجزء 26
حزيفه شكلو اتغير ووشو عمل الوان بعد سمع حكايه الولد دي وقال ليها : انا ماشي عندي مشوار مهم يلا اوديك البيت ..
رزان عاينت ليه في احباط بعد حست بالتغير الحصل وقالت ليه : شكرا ليك علي كل شي .. وم بنسي وقفتك جنبي وبقيت سبب هدايتي للطريق القويم .. حزيفه طول الطريق م قال اي شي لحدي م نزلت رزان ودور مشي علي طول وطول الليل م ضرب ليها وهي ضربت مره واحده وم رد عليها وحالتا بقت صعبه جدا جدا وعبير معاها طول الليل تهدي فيها بي جمبه ضياع ولدا وبي جمبه تانيه ضياع حزيفه وبقت تبكي وتقول : موش قلت ليك ربنا انتقم مني م ممكن الذنوب دي تعدي ساي بدون عقاب ياربي عفوك ورضاك .. ياربي ترفع غضبك وسختك عني يارحم الراحمين ارحمني بي رحمتك الواسعه .. استغفر الله العظيم واتوب اليه ..
عبير كانت حزينه جدا بالحاله الوصلت ليها رزان وكمان حاجه مني قلبها بتقطع عليها وعدت شهر كامل م طلعت من غرفتا ولا شافت الشارع بي عينا وحزيفه تلفونو مقفول وم عارفه ليه رقم تاني وم عندها وش عشان تمشي لي ناس يوسف تسأل منو ،، وتسأل ليه هي مقتنعه تماما انو اختفي بعد سمع قصه الطفل شادي ..
آيات اتغيرت مع احمد شديد لانها حاسه انو ورا اختفاء شادي وبي سببو خسرت علاقتا بي اقرب صديقه ليها .. بقت مهمشاهو تماما خاصه بعد قعد في البيت بدون شغل وهي بقت تتاجر في الملابس تجيبا من سوق ليبيا وتوزعا للنسوان وتلقي فيها ربح ..
احمد حسن بس ياكل ويشرب ويقشر ويطلع م عندو شغله غير كدا ويوم آيات مافي جات المساء لقت الاولاد قاعدين في الظلام وسألت احمد : الكهربا دي ساعه كملت مالك م مشيت جبتها موش عارف اولادك ديل بخافو في الظلام؟
احمد : الليله وين رجالك م عندهم قروش ولا شنو ؟
آيات : رجالي ؟ اتكلم كويس انا بتاجر بي شرف . ..
احمد : شرف ؟ عايزه تقنعيني انو القروش دي كلها من تجاره الهدوم ؟
آيات : اذا شاكي انو المصدر غير مشروع قاعد معاي تعمل شنو ؟ احمد : دايراني اطلقك عشان تحومي علي حل شعرك صاح ؟ لكن دا بعدك الا تموتي وادفنك بي يدي حتان ترتاحي مني ،،
آيات في غضب : الموت اليشيلك ان شاء الله .. رجال آخر زمن ،،
لمياء زي م هي مكافحه وشريفه وبتربي بناتا من عرق جبينا ومدثر زوجها مافي منو خبر .. وهي بعد ترجع البيت من شغل الروضه بتعمل خبايز وفطاير بعد ادتا رزان رأس المال وبتساعدا علي قدر م تقدر وامورا بقت ماشه تمام ..
اما عبد المنعم لسه موجود في السودان ودا بأكد لي رزان انو م هو الخطف الولد لانو اذا خطفو كان سافر بره وم شافتو بي عينا ..
امجد عايش في المملكه وطلب يد عبير وهي رافضه وكمان حاجه مني والوحيده الموافقه رزان وبتحاول تقنع في عبير انها بقت تحب حزيفه رغم انو مختفي ليه قريب ال 5 شهور لا خبر ولا اتر .. وقالت ليها : انا حاسه اني حبيتو زي الكأني اول مره احب شعور عمري م حسيت بيهو ورغم انو الامل ضعيف جدا لكن بنتظرو قدر م فضل لي من عمر وان شاء الله ربنا م يخيب رجاي 💔💔💔
عبير : ربنا يجمعكم مع بعض في اقرب وقت اما انا بعد اشوفك اتزوجتي ومشيتي بيتك حتي افكر في الزواج ..
رزان : والله ي حبيبتي وتوأم روحي كل يوم بتديني درس في التعامل الطيب والعلاقات الانسانيه ويعني شنو خوه وصداقه ويعني انك تكون صدرك واسع وقلبك ابيض نقي يتمنيزالخير للجميع ويفرح لي فرحهم ويحزن لحزنهم ي الله انتي مدرسه بتعلم منك مكارم الاخلاق ..
عبير : هههههه دا شنو ي بت الكلام الكبار دا معقوله دي انا البتوصفي فيها دي ؟
رزان : وياريت لو اديك حقك وياريت لو تريحي ضميري وتقبلي تتزوجي امجد ..
عبير : قلنا بعد تعرسي انتي اول 😍😍😍
رزان : اكتر شي منغص علي حياتي لمن اتذكر شادي 😔 عبير : صدقيني ربنا بحفظو لو في اي محل .. ربنا بحفظ اي كائن حي في بطن الارض م بالك انسان ربنا كرمو ..
رزان : ربنا يديك علي قدر نيتك يارب 😍 لكن تفتكري ممكن القاه
عبير : ليي لا عادي جدا ممكن تلقيه بس عايزاك م تيأسي ..
◾◾◾◾◾◾◾◾◾◾◾◾
امينه بلغت الصحه وبقت عال العال وعزاز حنستا تمشي معاها عرسا بره السودان محل ابوها وامها لكن اتحججت بالحمل حقها لسه صغير وخايفه من الاجهاض
💗💗💗💗💗💗
حزيفه حاول ينسي رزان لكن م قدر بالعكس لقي نفسو اتعلق بيها اكتر واكتر ورفع الرايه البيضاء وجا بيت رزان المره بالباب وطلب يدها رسمي والكل وافق وقال ليها : انا آسف اوعدك اني م افارقك تاني وكمان افتش عن ولدك ..
رزان حست انها روحا ردت ليها وضربت لي امجد عشان تاخد رايو واتفآجأت برده فعله : تتزوجي ؟ بالسرعه دي قدري تنسي وريني الوصفه الخلتك تنسيني بالسرعه دي عشان انا كمان اقدر انساك ،،
رزان : انا بقيت م بنفع معاك بعد دا ،، تستاهل وحده نضيفه زيك انت وعبير مناسبين لي بعض تعال واتزوجا وخليك معاها م تغيب كتير عنها لانو البعد بخلق جفا وبرود وبقتل الحب ،،
امجد : اتغيرتي كتير ي رزان ..
رزان : صدقني اتعلمت من تجاربي كتير ورزان البتتكلم معاك دي واحده تانيه و
رزان : الوو الوو
امجد قفل التلفون بعد العبره مسكتو م قدر يكمل و بعدها اسلام طبطب
عليه وقال : ح تعيش في العذاب دا لحدي بتين م عايز تقول طلقتا ليه وفي نفس الوقت م قادر ترجع ليها ون قادر تنساها حيرتني عديل ووسط دا كلو القاك فاتحت عبير في موضوع الزواج .. انا متأكد انك م بتحب عبير طيب طلبتها للزواج لييه ؟؟
امجد : رزان خلاص ح تتزوج بعد اسبوع يعني ضاعت مني .. عمري م حبيت ولا ح احب زيها .. امكن الحصل دا فيه خير في باطنو .. واختياري لي عبير لانها زوله ملاك وبتحب امي وولدي وظروفا مشابهة لي ظروفي .. يعني اختيار عقل ..
الجزء 27
رزان بعد مكالمه امجد بكت هي كمان واتذكرت شريط حياتا معاه كله والحب الكان بينهم لكن خلاص كل شي ضاع ح تبدا حياة جديده مع شخص مهذب وخلوق ومتدين وبحبها وهي بتحبه وتقدره وح تحافظ عليه وتحاول بقدر الامكان تسعده ..
لانو منحا حياه وقبل بي ظروفا وكل عيوبا
حزيفه جا البيت عشان يسوق رزان ويمشو يشترو الشيله وانتظر في الصالون وفرونكا جابت ليه عصير وبعد شويه جات رزان قاشره ومبسوطه ومتريحه بي عطر يجيب الرايح وحزيفه لمن شافا ختت كبايه العصير وبهدوء قال ليها : رزان انتي ماشه بالعبايه دي ؟ م لقيتي اضيق منها شويه ؟
رزان : دي ضيقه ؟
حزيفه : معليش حبيبتي انا رجل شرقي غيور م بقدر اكون مرتاح والناس بتتفحص في معالم جسمك وكمان ملاحظ شعرك نصو طالع علي وشك والباقي ورا .. انا م بقبل الحسناء مرتي الناس تعاين ليها
رزان عاينت ليه مسافه وهي مبتسمه : كل الصفات الحلوه فيك ياربي انا بستاهل كرمك دا كله
حزيفه : تستاهلي حبيبتي كل الحاجات الحلوه وربنا يقدرني واسعدك يارب
رزان : آمين يارب ..
طلعت بره لقت عربيه توسان واقفه وكانت فاكره انها للجيران لكن لمن حزيفه مشي عليها استفربت وقالت : الله وين امجاد ؟
حزيفه : التوسان م عجبتك ؟
رزان : معقووله واااو مبالغه بس دي حقت منو ؟
حزيفه : حقت حرم حزيفه الخضر ح تكون تحت يدك اي مشوار ماشه تمشي طوالي م ضروري تنتظريني لمن اجي ودا طبعا بعد اعلمك السواقه ..
رزان : تسلم .. لكن انا بعرف اسوق علمني امجد لمن كا
بترت كلاما لمن حست حزيفه اتغير حبه كدا لكن هو قال ليها : تمي كلامك حبيبتي انا بغير عليك لكن بثق فيك ثقة قدر الدنيا دي كلها وح انسي خالص انو امجد كان زوجك في يوم من الايام وبتذكر انو ود خالتك يعني اخوك وعشان حياتنا تمشي حلـِۈۋوھّ الصراحه من جانبي وجانبك ،،
رزان : اوك .. كل مره بتكبر في نظري اكتر
وصلو السوق ورزان اختارت توبين بس والباقي فساتين ولبسات بي طقوما لكن حزيفه قال ليها : شيلي تاني زياده خاصه في التياب ناسيه انو ح نمشي شندي اهلي كلهم بعد العرس لازم يشوفوك
رزان : قصدك يعني مافي زول بجي العرس
حزيفه : معقوله ي روحي ح تجي امي واعمامي والناس القريبه لي والباقي بوديك ليهم وعشان تشوفي بلدنا طبعا هي م شندي زاتا قريه صغيره جنبها لكن كبيره بي طيبه وكرم اهلها ..
رزان : البلد الانت منها اكيد ح تكون كدا
حزيفه : تسلمي ي غاليه ..
رزان بان عليها الحزن ولمن سألا قالت ليه : الدكتور قال لي احتمال تاني م اخلف ،
حزيفه : قال لو نزلتي الولد وبعدين دخل في علم ربنا ؟ اذا لا قدر الله اتأخر الحمل بوديك افضل دكتور في العالم .. من باب الاخذ بالاسباب وفي كل الحالات ولدتي م ولدتي انا بموت فيك بتكوني لي بت وولد واي شي ..
رزان عيونا اتملت دموع وحزيفه قال ليها : م تخليني امد يدي وامسح دموعك دي عشان الناس بتعاين لينا .. من اليوم فرح وابتسامات وحياة جميله م فيها دموع ..
❤❤❤❤❤
عبير جات من الشغل سعيده وتكورك من الباب : ي امي .. امي .. ماما مني ،،
حاجه مني جات سايقا كوكي وقالت : نعم حبيبتي ان شاء الله خير ..
كوكي : دايلين يعلثوك ؟
عبير مشت عليه ومسكتو من خده وهي فرحانه وقالت : ايوه ي ود ي شقي انت .. في عريس اخو زميلتي شغال مهندس في شركه بترول واذا وافقتي ي ست الكل بضرب لي ابوي واخلي العريس يمشي ليه واحتمال نتم موضوعنا مع عرس رزان وحزيفه
حاجه مني : مبروووك ي بتي بخيت وسعيد عليك ان شاء الله 😍
يعني خلاص رفضتي امجد ؟
عبير : والله انتي عارفه اني بعز امجد من نحن صغار لكن م بقدر اكسر قلب رزان صاح هي ح تتزوج وراجل ممتاز لكن م بقدر هي اختي ومسحيل اعمل فيها كدا امجد حرمتو علي من زمان وربنا يرزقو الزوجه الصالحه ..
حاجه مني : ربنا يحفظك ويديك علي قدر نيتك الطيبه .. والله انا كمان م كنت راضيه لانك بناتي وربيتكن من صغار لكن انتي اخدتي القرار الصاح وربنا يفرح قلبك .. اها كلمتي امجد ؟
عبير : اااي كلمتو 😔
حاجه مني : وقال شنو ؟
عبير وهي بتضحك : قال لي في 60 انتي قايله نفسك شنو 😡
قلت ليه وانت م تعمل فيها كنت مكسر فيني واسي عايش دور المصدوم ..
حاجه مني : ههههههه الله يجازيك ي عبير .
ربنا يديه بت حلال ..
ولدي طيب ووسيم ..
❤❤❤❤❤❤❤❤❤❤❤❤
رزان فضل للعرس يوم واحد وم قادره تلم في حزيفه البيت مليان ناس وتلفونو ي مقفول ي مشغول واحتارت فيه وقالت لي عبير : الراجل دا جن ولا شنو م عارفه بمشي وين ليه كم يوم امورو ملخبطه وم عارفه بغطس بمشي وين ..
عبير : ههههه يكون طفش ي رَبّـ ❤ ـيٌ
رزان شالت كبايه المويه ورشت عبير وهي جرت تكورك الحقيني ي امي بتك دي العرس دا لحس مخها .. بالمناسبه انا عارفه حزيفه مشغول بي شنو الايام دي وعشان مليتيني مويه ماااا بوريك 😜😜
رزان تلفونا ضرب وردت بسرعه : حزيفه وين انت ؟ بقيت تمشي وين الايام دي وقافل تلفونك 😔😔
حزيفه : علي مهلك ابردي 100 سؤال ؟ براحه علي .. كنت بفتش في شادي ولدك ومسكت طرف الخيط عرفت انو راجل صحبتك احمد حسن كان عايز يبيعو والزول حصل ليه حاد
ث ورقد مستشفي .. احمد اتورط يرجع الولد البيت كيف ؟ قام مشي لي عبد المنعم وعرض ليه الولد لكن بعد اداه قروش كتيره وللاسف عبد المنعم لمن وصلت لقيتو سافر الكويت ليه كم يوم .. لكن اوعدك لو في الواغ الواغ انا ح اجيب ليك ولدك بس اصبري علي شويه ..
رزان : تسلم ي روحي طالما مع ابوه خلاص انا اطمنت وربنا يقدرني اسعدك وارد جمايلك 💔💔💔
تم زواج حزيفه ورزان وسط فرحه الاهل والحلو والمميز امينه جات حضرت العرس وباركت ليها وعلاقتا رجعت حلـِۈۋوھّ مع رزان زي زمان وعزمت آيات بعد اتأكدت من انها بريئه وجات العرس 😍😍 والولد العايز عبير جاب اهله وعقد مع حزيفه والعرس بعد شهر ونص ..
‏
[ كل الشكر .. والتحيه لكل زوجه مكافحة نقيه وشريفه .. كل مجتمع فيه الصالح والطالح وبعتذر لكل زوجات المغتربين وم قصدي اشوه صوره او اعكس انطباع سيئ .. القصد العبره والحذر ..♥️]
الشكر اجزله لكل من تابعني ووقف معاي .. بحبكم كلكم والي اللقاء في روايه اخري 😘
..
♥️🔥
نهال نهال
15/11/2017 م

